title: Ikonoklasmi Bysantin keisarikunnassa

text: Leo V Armenialaisen Murhaajasta tuli seuraava keisari nimellä Mikael II. Ilmeisesti keisari Mikael II ei ollut uskonnollisessa mielessä sen enempää ikonoklasti kuin ikonien puolustajakaan. Eräät historioitsijat väittävät hänen kieltäneen sekä Kristuksen ylösnousemuksen että saatanan olemassaolon. Hänen hallitusaikanaan kuvariidassa oli ”aselepo”. Ikonien puolustajille suotiin yleinen armahdus. Luostarilaitos alkoi elpyä. Vuonna 829 keisari Mikael II kuoli.


title: Ikonoklasmi Bysantin keisarikunnassa

text: Häntä seurasi hänen poikansa Theofilos, joka nimitti patriarkaksi tiukan ikonoklastin Johannes Grammatikoksen. Alkoi viimeinen ikonien puolustajien vainojen aika. Se päättyi v. 842, kun keisari Theofilos kuoli. Keisarin alaikäinen pojan holhoojahallitsijaksi tuli leskikeisarinna Theodora. Hän oli ikonien puolustaja. Keisarinna erotti patriarkka Johannes Grammatikoksen, jonka tilalle nimitettiin ikoneja kannattava teologi Meletios. Hän kutsui koolle kirkolliskokouksen, joka palautti voimaan vuoden 787 Nikean kirkolliskokouksen ikonien puolustajia tukevat päätökset. Ikonoklastit julistettiin anateemaan eli kirkonkiroukseen. Näin Bysantin keisarikunnan ikonoklastinen riita oli lopullisesti ratkaistu ikonien puolustajien eduksi. Lyhyitä katkoja lukuun ottamatta riita oli kestänyt yli sata vuotta, ja se jätti syvät jäljet ortodoksisen kirkon historiaan.


title: Ikonoklasmi Bysantin keisarikunnassa

text: Erityisesti ortodoksiset historioitsijat ovat kirjoittaneet varsin paljon ikonoklastisesta riidasta. Ikonoklastien omista opeista ja erityispiirteistä on kuitenkin hyvin vaikeaa löytää tietoa. Osittain se johtuu siitä, että ikonien puolustajien voittaessa lähes kaikki ikonoklastien pyhät esineet ja kirjoitukset tuhottiin. Lisäksi monet ortodoksiset teologi–historioitsijat kuvaavat ikonoklastit edelleen hiukan yksipuolisen negatiivisesti.


title: Ikonoklasmi Bysantin keisarikunnassa

text: Kuten on jo tullut ilmi, ikonoklastit vastustivat kaikkia uskonnollisaiheisia kuvia. Tämän lisäksi he vastustivat pyhimysten ja pyhäinjäännösten palvontaa ja rukoilemista. Se oli heidän mielestään epäjumalanpalvelusta. Muuten heidän oppinsa ei ilmeisesti eronnut tuon ajan kirkon yleisistä oppikäsityksistä. Omasta mielestään ikonoklastit pyrkivät puhdistamaan kirkon vääristä näkemyksistä. Päämääriensä ajamiseen he käyttivät hyvin julmia ja väkivaltaisia keinoja, mikä ei kuitenkaan ollut Bysantin melskeisessä sisäpolitiikassa mitenkään harvinaista.


title: Ikonoklasmi Bysantin keisarikunnassa

text: Tutkittaessa ikonoklastien ja ikonien puolustajien kannattajakuntaa eri yhteiskuntaluokkia vasten voidaan heti havaita selviä eroja. Ikonoklasmia kannattivat erityisesti ylemmät yhteiskuntaluokat: ylemmät papit, piispat, sotilaat ja aateliset. Ikonien puolustajien kannatus sen sijaan oli suurinta etenkin alemman papiston, maaseutuväestön ja kuten edellä jo mainittiin, munkkien keskuudessa. On hyvin ymmärrettävää että oppimattomalle ja lukutaidottomalle maaseutuväestölle ikonien ja pyhimysten kunnioittaminen oli hyvin tärkeää, ja että he pitivät siitä lujasti kiinni. Samoin on ymmärrettävää että sivistyneemmälle ja koulutetummalle yläluokkalaiselle ”rahvaan” karkea ikonien kunnioittaminen varmasti muistutti epäjumalanpalvelusta.


title: Ikonoklasmi Bysantin keisarikunnassa

text: Kuvakielteisyydestään huolimatta ikonoklastit eivät suinkaan vihanneet taidetta. Ikonien, seinämaalausten ja mosaiikkien sijaan he koristelivat kirkot erilaisilla kukkia, lintuja ja eläimiä kuvaavilla ornamenteilla. Kristillisistä symboleista sallittiin vain risti. Ikonien puolustajien voittaessa ikonoklastien kirkkojen koristelu yleensä tuhottiin, mutta joitakin on ilmeisesti myös säilynyt. Istanbulin Pyhän Irenen kirkossa ja Tessalonikan Hagia Sofian kirkossa on säilynyt jälkiä ikonoklasmin ajan koristelusta. Lisäksi Naksoksen saarella ja Peloponnesoksen niemimaalla on kappelit, joiden koristelu on säilynyt samanlaisena ikonoklasmin ajoilta saakka.


title: Ikonoklasmi Bysantin keisarikunnassa

text: Ortodoksisen hengellisen taiteen kannalta ikonoklastinen riita oli tärkeä tapahtuma. Ikonoklasmin päättäneessä vuoden 842 Konstantinopolin kirkolliskokouksessa tehtiin joitakin myönnytyksiä myös ikonoklasteille. Liian aistillisina pidetyt muun muassa imettävää Jumalanäitiä esittävät ikonit kiellettiin, patsaat kiellettiin ja ikonimaalareiden työtä ohjaamaan muodostettiin tarkka ohjesääntö eli ikonikaanon. Siinä määritellään tarkkaan, minkä näköisiä maalattujen henkilöiden tulee olla, minkälaisia värejä saa käyttää ja niin edelleen. Myös kirkkojen koristelusta annettiin tiukat ohjeet. Luostariliike vahvistui entisestään ikonoklasmin jälkeen, ja sen vaikutusvalta hengellisessä elämässä saavutti yhä suuremmat mittasuhteet. Oikean opin noudattamista alettiin valvoa entistä tarkemmin kirkossa.


title: Ikonoklasmi Bysantin keisarikunnassa

text:
Bysantin ikonoklasmin vaikutukset heijastuivat myös länteen. Ikonoklasmia vastustaneita munkkeja pakeni suurin joukoin Italiaan. Heidän joukossaan
oli useita ikonimaalareita. Roomaan paavit käyttivät heidän ammattitaitoaan ja maalauttivat freskoja ja teettivät mosaiikkeja kirkkoihinsa. Tältä ajalta peräisin ovat Roomassa mm. St. Prasseden, St. Maria in Domnican ja St. Cecilian kirkkojen mosaiikit. Tuolloin idän ja lännen kirkot eivät vielä olleet eronneet, ja siksi Rooman paavit seurasivat Bysantin kirkon tapahtumia hyvin tarkkaan. Paavi Gregorius II kirjoitti Konstantinopolin patriarkalle kirjeen, jossa hän nuhteli häntä ”pyhien kuvien häpäisemisestä.” Paavi Gregorius III julisti v. 731 ikonoklastit pannaan. Ikonoklastinen riita syvensi idän ja lännen kirkkojen eroja, ja näin ehkä osaltaan myötävaikutti kirkkojen myöhemmin tapahtuneeseen eroamiseen.


title: Uhraus (shakki)

text: Uhraus on shakkitermi, jolla tarkoitetaan siirtoa, jolla pelaaja antaa vastustajan lyödä jonkin nappuloistaan näennäisen ilmaiseksi. Jos vastustaja ottaa uhrauksen vastaan, pelaaja saa jotain muuta etua, kuten tempoa tai asemallista. Kaikki nappulat kuningasta lukuun ottamatta on mahdollista uhrata. Uhrausta avauksessa kutsutaan gambiitiksi.


title: Uhraus (shakki)

text: Uhraukset voidaan lajitella valeuhrauksiin ja todellisiin. Valeuhrauksissa uhrannut pelaaja saa materiaalinsa nopeasti takaisin, usein korkojen kera. Valeuhraus voi johtaa myös mattihyökkäykseen.


title: Pat Garrett ja Billy the Kid

text: Pat Garrett ja Billy the Kid ("Pat Garrett and Billy the Kid") on Sam Peckinpahin ohjaama lännenelokuva vuodelta 1973. Elokuvan pääosissa ovat James Coburn ja Kris Kristofferson, ja muissa rooleissa esiintyvät muun muassa Slim Pickens, Jason Robards sekä Bob Dylan, joka myös teki elokuvan soundtrackin.


title: Pat Garrett ja Billy the Kid

text: Bob Dylan teki roolin Billyn kumppanina "Aliaksena". "Alias" on peräisin Pat Garrettin kirjasta "The Authentic Life of Billy, the Kid" (1882), jonka kirjoitti suureksi osaksi Garrettin ystävä Ash Upson. On erittäin epätodennäköistä, että tällaista hahmoa kuin "Alias" olisi ollut olemassa, paitsi elokuvassa.


title: Pat Garrett ja Billy the Kid

text: Elokuvan teossa oli paljon vastoinkäymisiä, eikä Peckinpah tullut toimeen tuottajien kanssa, yhtenä syynä Peckinpahin alkoholiongelma. Tuotantoyhtiön ja Peckinpahin erimielisyydet johtivat siihen, että Peckinpah sai projektista potkut ja elokuva leikattiin uudelleen. Myöhemmin vuonna 1988 julkaistiin Peckinpahin alkuperäinen versio.


title: Pat Garrett ja Billy the Kid

text: "Video-oppaassa" vuodelta 1994 Bello Romano pitää elokuvaa 1970-luvun tärkeimpiin lännenelokuviin kuuluvana ja antaa sille neljä tähteä viidestä, mikä vastaa sanallista arviota ”hyvä”.


title: Milan Šašić

text: Milan Šašić (s. 18. lokakuuta 1958) on kroatialainen jalkapallovalmentaja.


title: Milan Šašić

text: Šašić aloitti valmennusuransa Jugoslaviassa NK Karlovacin joukkueessa. Hän siirtyi 1994 Saksaan, jossa on tehnyt uraa alempien sarjatasojen seurojen päävalmentajana. Vuonna 2002 hänestä tuli TuS Koblenzin päävalmentaja. Seurassa hän teki läpimurtonsa johdattamalla joukkueen Amateuroberligasta aina 2. Bundesliigaan saakka. Hän sai lopulta potkut kauden 2006/07 päätteeksi seuran sijoittua kahdenneksitoista 2. Bundesliigassa.


title: Milan Šašić

text: Helmikuussa 2008 Šašićista tuli 1. FC Kaiserslauternin päävalmentaja. Hänen johdollaan 2. Bundesliigassa putoamistaisteluun vajonnut seura selviytyi kuiville kauden 2007/08 jälkeen. Seura lähti seuraavaan kauteen tavoitteenaan nousu Bundesliigaan, mutta tulokset heilahtelivat eikä seura kyennyt aivan vastaamaan kärkijoukkue SC Freiburgin menoon. Šašić sai lopulta yllättäen toukokuussa 2009 potkut tehtävistään, kun Kaiserslautern oli neljä kierrosta ennen sarjan loppua kuudentena viiden pisteen päässä suoran nousijan paikasta.


title: Milan Šašić

text: Marraskuun alussa 2009 Šašić palasi valmennustehtäviin, kun 2. Bundesliigassa kahdeksantena majaillut MSV Duisburg palkkasi hänet uudeksi päävalmentajakseen vuoteen 2011 ulottuvalla sopimuksella. Debyyttikautensa päätteeksi kroaatti luotsasi Duisburgin kuudenneksi ja jatkoi kohtuullista työtään myös kaudella 2010/11. Vaikka kahdeksas sija ei tuonutkaan Duisburgille nousua Bundesliigaan, sai Šašić jatkaa tehtävässään. Kausi 2011/12 alkoi murheellisesti ja lopulta seurajohto erotti Šašićin lokakuun lopussa 2011 Duisburgin ollessa sarjassa vasta sijalla 14.


title: Milan Šašić

text: Syyskuun puolivälissä 2013 Šašićista tuli 3. Ligassa pelaavan 1. FC Saarbrückenin päävalmentaja. Hän sai potkut helmikuussa 2014.


title: Ian Khama

text: Seretse Khama Ian Khama (s. 27. helmikuuta 1953) oli Botswanan presidentti vuosina 2008–2018. Hän kuuluu maansa demokraattipuolueeseen ja bamangwato-heimoon.


title: Ian Khama

text: Khama on Botswanan ensimmäisen presidentin Seretse Khaman ja tämän brittiläisen puolison Ruth Williamsin poika.


title: Ian Khama

text: Khama toimi Botswanan varapresidenttinä vuosina 1998–2008. Vuonna 2008 hän seurasi presidenttinä Festus Mogaeta, joka luopui virasta kesken kauden. Vuoden 2009 vaaleissa Khama uusi paikkansa. 1. huhtikuuta 2018 Khama luopui presidenttiydestä ja uudeksi presidentiksi nousi varapresidentti Mokgweetsi Masisi


title: Laajakallio

text: Laajakallio ("Bredberg") on alue Kirkkonummella. Alueella on paljon omakotitalotontteja ja järjestetään paljon tapahtumia. Alue on jaettu kolmeen osaan, jotka ovat Laajakallion länsirinne, Laajakallion itärinne ja Laajakallion laki. Laajakallion koulu sijaitsee Laajakallion länsirinteen puolella.


title: Laajakallio

text: Laajakallion päiväkoti aloitti toimintansa vuonna 2001. Päiväkodin yhteyteen valmistui vuonna 2003 koulurakennus, joka aloitti toimintansa saman vuoden syksyllä. Vuonna 2012 Laajakallion Tarutielle avattiin Kauneushoitola Orkidéa. Lisäksi Laajakalliossa on yksi parturi-kampaamo sekä joulukuussa 2016 avattu K-Market.


title: Laajakallio

text: Alueella sijaitsee Tolsan rautatieasema, jossa pysähtyvät U- ja L-junat.


title: Laajakallio

text: Alueen asioita ajaa Jolkbyn, Heikkilän ja Laajakallion asukasyhdistys JoHeLa.


title: Laajakallio

text: Laajakallio, kuten Kirkkonummi muutenkin, kasvaa edelleen. Alueen etelälaidalle junaradan varteen on rakennetaan suuria kerrostaloja, jonka jälkeen Laajakalliossa tulee asumaan noin 4 000 asukasta. Asia on herättänyt paljon keskustelua alueen nykyisissä asukkaissa.


title: Davis Kamoga

text: Davis Kamoga (s. 17. heinäkuuta 1968) on ugandalainen pikajuoksija, joka kilpaili pääasiassa 400 metrillä.


title: Davis Kamoga

text: Kamoga juoksi päämatkallaan pronssille Atlantan olympialaisissa 1996 ajalla 44,53. Seuraavana vuonna hän saavutti Ugandan ensimmäisen MM-mitalin voitettuaan MM-hopeaa Ateenassa ajalla 44,37. Hän on rikkonut kuusi kertaa maansa ennätyksen 400 metrillä ja pitää sitä yhä hallussaan.


title: Klaffi Tuotannot

text: Klaffi Tuotannot Oy on vuonna 1996 perustettu oululainen tuotantoyhtiö. Klaffi tuottaa mainoselokuvia ja yritysvideoita. Yhtiö on aiemmin tuottanut myös dokumenttielokuvia.


title: Klaffi Tuotannot

text: Lähde


title: Richard Herrmann

text: Richard Herrmann (28. tammikuuta 1923 Kattowitz, Puola – 27. heinäkuuta 1962) oli saksalainen jalkapalloilija. Hän kuului vuoden 1954 maailmanmestaruuskilpailut voittaneeseen maajoukkueeseen. Hän pelasi MM-turnauksessa yhden ottelun ja teki yhden maalin. Seuratasolla hän edusti muun muassa FSV Frankfurtia.


title: Richard Herrmann

text: Herrmann kuoli maksakirroosiin vain 39 vuoden ikäisenä.


title: Ulrich Biesinger

text: Ulrich Biesinger (6. elokuuta 1933 – 18. kesäkuuta 2011) oli saksalainen jalkapalloilija. Hän kuului vuoden 1954 maailmanmestaruuskilpailuissa ensimmäisen maailmanmestaruutensa voittaneeseen Saksan maajoukkueeseen mutta ei pelannut turnauksessa yhtään ottelua.


title: Ulrich Biesinger

text: Biesinger oli kotoisin Augsburgista, maan eteläosista. Hän pelasi urallaan kyseisen kaupungin seurassa, BC Augsburgissa.


title: Obdulio Varela

text: Obdulio Jacinto Muiños Varela (20. syyskuuta 1917 Montevideo – 2. elokuuta 1996) oli uruguaylainen jalkapalloilija. Hän oli kapteenina maajoukkueessa, joka voitti vuoden 1950 maailmanmestaruuskilpailut Brasiliassa.


title: Obdulio Varela

text: Varela tunnettiin lempinimellä "El Negro Jefe" ja häntä pidettiin sangen karismaattisena hahmona maajoukkueessa.


title: Obdulio Varela

text: Varelan ammattilaisseura kotimaassa oli Club Atlético Peñarol. Hän kuului vuoden 1942 Copa América -voittajiin.


title: Obdulio Varela

text: Varela osallistui vielä vuoden 1954 maailmanmestaruuskilpailuihin Sveitsissä ennen vetäytymistään vuonna 1955. Hän kuoli 78-vuotiaana.


title: Martin Cooper

text: Martin Cooper (s. 26. joulukuuta 1928 Chicago, Yhdysvallat) on yhdysvaltalainen keksijä ja toimitusjohtaja. Häntä pidetään matkapuhelimen (erotuksena autopuhelimesta) isänä. Cooper toimi Motorolan tutkimus- ja tuotekehitysjohtajana ja on älyantennien tekniikkaa tutkivan ja langattomia verkkoja kehittävän ArrayCommin perustaja ja toimitusjohtaja.


title: Martin Cooper

text: Cooper kasvoi Chicagossa ja suoritti sähkötekniikan tutkinnon "Illinois Institute of Technology"ssa vuonna 1950. Palveltuaan neljä vuotta Yhdysvaltain laivaston hävittäjillä ja sukellusveneissä hän työskenteli vuoden telekommunikaatioalan yrityksessä. Hänet palkattiin Motorolalle vuonna 1954. Cooper työskenteli kannettavien tuotteiden parissa, mukaan lukien ensimmäiset vuonna 1967 Chicagon poliisiosastolle tehdyt käsiradiot. Hän johti tämän jälkeen Motorolan matkapuhelimiin liittyvää tutkimusta ("cellular research"). Cooper suoritti entisessä opinahjossaan maisterintutkinnon 1957 ja nimitettiin vuonna 2004 kunniatohtoriksi.


title: Martin Cooper

text: Cooper on keksijänä 17. lokakuuta 1973 jätetyssä Yhdysvaltain patenttihakemuksessa 3906166 "Radio telephone system" ("radiopuhelinjärjestelmä"). Häntä pidetään ensimmäisen kannettavan matkapuhelimen keksijänä sekä henkilönä joka ohikulkijoiden ihmetykseksi suoritti maailman ensimmäisen kännykkäpuhelun 3. huhtikuuta 1973 New York Cityn kadulla. Tuo ensimmäinen puhelu Cooperin kilpailijalle Joel Engelille, Bell Labsin tutkimusjohtajalle, aiheutti perustavanlaatuisen teknologian ja kommunikaatiomarkkinoiden siirtymisen paikkakeskeisyydestä ihmiskeskeisyyttä kohti. Se oli toteutunut Cooperin visio henkilökohtaisesta langattomasta kommunikaatiosta erotuksena autopuhelimista. Cooper paljasti myöhemmin että hän sai inspiraation matkapuhelimen kehittämiseen katsellessaan kapteeni Kirkiä käyttämässä kommunikaattoria televisiosarjassa Star Trek.


title: Martin Cooper

text: Cooperin laki on käsite jota käytetään Cooperin siitä havainnosta, että tietyllä alueella yhtä aikaa suoritettavien radiotaajuisten keskusteluiden määrä on kaksinkertaistunut 30 kuukauden välein alkaen Marconin kipinälähettimen keksimisestä.


title: Martin Cooper

text: Vuonna 2003 Cooper vastaanotti "Wharton Infosys Business Transformation Award" -palkinnon teknologisista innovaatioistaan kommunikaation alalla. Cooper on myös Mensan jäsen.


title: Sujata Massey

text: Sujata Massey (s. 1964 Sussex, Englanti) on yhdysvaltalainen dekkarikirjailija, joka on tullut tunnetuksi "Rei Shimura" -kirjasarjastaan.


title: Sujata Massey

text: Massey syntyi Englannissa monikulttuuriseen perheeseen; hänen isänsä on syntyperältään intialainen ja äiti saksalainen. Massey on työskennellyt reportterina Englannissa ja asunut Japanissa, missä hän opetti englantia Tokiossa ja alkoi kirjoittaa Japaniin sijoittuvia jännityskirjoja. Hänen esikoisromaaninsa "Rei Shimuran ensimmäinen tapaus" (1997, suom. 2000) voitti Agatha Christie -palkinnon.


title: Sujata Massey

text: Massey asuu miehensä ja kahden lapsensa kanssa Minneapolisissa, Minnesotassa.


title: Carlos José Castilho

text: Carlos José Castilho (27. marraskuuta 1927 – 2. helmikuuta 1987) oli brasilialainen jalkapalloilija, pelipaikaltaan maalivahti. Hän kuului maajoukkueeseen maailmanmestaruuskilpailuissa vuosina 1950, 1954, 1958 ja 1962. Pelaamaan hän pääsi kolmessa ottelussa vuoden 1954 kisoissa Sveitsissä.


title: Carlos José Castilho

text: Castilho oli Fluminensen pitkäaikainen pelaaja. Vetäydyttyään hän jatkoi yhä uraansa valmennustehtävissä.


title: Carlos José Castilho

text: Castilho kuoli oman kätensä kautta ollessaan 59-vuotias.


title: Salme Vuorinen

text: Salme Ingegerd Vuorinen (1913–2012) oli suomalainen kommunisti, joka oli mukana kielletyn Suomen Kommunistisen Puolueen toiminnassa 1930–1940-luvuilla. Hänen puolisonsa oli jatkosodan ajan vangittuna ollut Harry Vuorinen, jonka vankeusaikaiset päiväkirjat Vuorinen toimitti kirjaksi vuonna 2006. Kaiksi vuotta myöhemmin hän julkaisi omaelämäkertansa 94-vuotiaana, ollen samalla vanhimpia suomalaisia esikoiskirjailijoita.


title: Salme Vuorinen

text: Kouvolasta kotoisin olleen Salme Vuorisen isä kaatui sisällissodan aikana käydyssä Voikosken taistelussa huhtikuussa 1918. Punaorvoksi joutunut Salme teki myöhemmin pitkään maanalaista työtä SKP:ssä ja joutui myös pidätetyksi 1930-luvun alussa. Myöhemmin hän eli Tampereella hienostorouvana, työskenteli Helsingissä taksinkuljettajana ja päätyi lopulta toimimaan vammautuneen aviomiehensä omaishoitajana. Miehensä kuoleman jälkeen Salme Vuorinen sai käsiinsä tämän kirjoittamat päiväkirjat, joissa tuotiin esille monia Suomen historian vähän tunnettuja yksityiskohtia. Niissä kerrottiin muun muassa vuosista 1941–1944, joina Harry Vuorinen oli vangittuna usean muun suomalaisten kommunistin tavoin Koveron keskitysleirillä. Päiväkirjoihin pohjautuva Salme Vuorisen toimittama teos "Myrskyn silmässä" ilmestyi vuonna 2006 ja kaksi vuotta myöhemmin hän julkaisi omaelämäkertansa "Eloni kirja". Salme Vuorinen kuoli Helsingissä vuonna 2012.


title: Salme Vuorinen

text: Vuonna 2003 julkaistulla KOM-teatterin joulualbumilla "KOM-teatterin joulu" on Vuorisen sanoittama joululaulu "Se lapsi jos juhlaan tulisi".


title: Epiphany (albumi)

text: Epiphany on rap- ja R&B muusikko T-Painin toinen studioalbumi joka julkaistiin 5. kesäkuuta 2007.


title: Epiphany (albumi)

text: Albymi debytoi Yhdysvalloissa Billboard 200 -listan ensimmäisellä sijalla. Se myi ensimmäisellä viikollaan 172,126 kappaletta, ja toukokuuhun 2008 mennessä sitä on myyty 819,000 kappaletta.


title: Marshall Lytle

text: Marshall Lytle (1. syyskuuta 1933 – 25. toukokuuta 2013) oli yhdysvaltalainen rock'n'roll-muusikko.


title: Marshall Lytle

text: Lytle soitti kontrabassoa Bill Haleyn johtamassa Bill Haley & His Comets -yhtyeessä 1950-luvulla. Hänellä oli saman vuosikymmenen loppupuolella omakin yhtyeensä, The Jodimars.


title: Marshall Lytle

text: Lytle jatkoi myöhemmällä iällään musikaalista uraansa muun muassa Cometsin uudessa versiossa. Hän kuuluu Cometsin jäsenenä Rockabilly Hall of Fameen.


title: Treatment

text: Treatment on synopsiksen ja elokuvakäsikirjoituksen (tai tv-ohjelman käsikirjoituksen) välivaihe. Treatment kuvaa elokuvan rakenteen ja juonen, mutta juonta ei ole siinä vielä jaettu kohtauksiksi.


title: Franny Beecher

text: Franny Beecher (29. syyskuuta 1921 Norristown, Pennsylvania – 24. helmikuuta 2014 Philadelphia, Pennsylvania) oli yhdysvaltalainen kitaristi. Hän soitti Bill Haley & His Comets -kokoonpanon vakituisena jäsenenä jo vuosina 1954–1962; hän kuului vanhemmalla iällään myös uuteen The Cometsiin ennen vetäytymistään vuonna 2006.


title: Franny Beecher

text: Beecher kuuluu The Cometsin jäsenenä Rockabilly Hall of Fameen.


title: Sharlee D’Angelo

text: Sharlee D’Angelo (oik. Charles Petter Andreason, s. 1973) on ruotsalainen muusikko. Hän soittaa bassoa Mercyful Fatessa, Arch Enemyssä, Spiritual Beggarsissa ja Witcheryssä. Hän on soittanut myös muun muassa King Diamondissa, Dismemberissä ja Sinergyssä.


title: Sharlee D’Angelo

text: D’Angelo käyttää Ibanezin custom-valmisteisia SDB-bassoja ja Laneyn NX810-vahvistimia.


title: Vilho Vallas

text: Vilho Vallas (alkujaan Mykkänen, 19. kesäkuuta 1894 Pietari – 4. marraskuuta 1963 Turku) oli suomalainen kansanedustaja, puutarhaviljelijä ja kapteeni evp.


title: Vilho Vallas

text: Vallas, silloiselta nimeltään Mykkänen, muutti vuonna 1917 Pietarista Valkjärvelle. Hän työskenteli kauppias Sibakoffin puutarhurina ja tämän kuoltua sai tämän puutarhan ja ennen pitkää koko maatilan omistukseensa. Hän osallistui Suomen sisällissotaan joukkuepäällikkönä Valkjärven rintamalla ja jäi armeijaan vänrikiksi korotettuna. Hän oli muun muassa Polkupyöräpataljoona 2:n esikunnan adjutanttina ja siirtyi siviiliin luutnanttina vuonna 1924. Myöhemmin hänestä tuli kapteeni evp.


title: Vilho Vallas

text: Valkjärven kunnanvaltuustossa Vallas istui vuodesta 1926 sen toiminta-ajan loppuun saakka. Hän toimi myös muun muassa Valkjärven Sähköosuuskunnan puheenjohtajana ja kymmenisen vuotta Valkjärven Osuuskaupan hallinnon puheenjohtajana.


title: Vilho Vallas

text: Vallas toimi Maalaisliiton kansanedustajana vuosina 1929–1930 ja 1933–1938. Hän kuului muun muassa eduskunnan valitsijamiehistöön, puolustusasiainvaliokuntaan, lakivaliokuntaan, laki- ja talousvaliokuntaan, sivistysvaliokuntaan sekä väestönsuojelulakikomiteaan.


title: Vilho Vallas

text: Pääammattiaan puutarhaviljelystä Vallas harjoitti Valkjärven kirkon vieressä sijaitsevalla kotitilallaan. Sodan jälkeen hän oli Mäntsälän Sälinkään taimiston omistaja ja maanviljelijä vuosina 1945-1960.


title: Vilho Vallas

text: Vallaksen aviopuoliso oli vuosina 1919–1942 Rauha Helvi Suokas ja vuodesta 1945 Anna Katri Kosonen.


title: Aleksei Kazakov

text: Aleksei Kazakov (, s. 18. toukokuuta 1976) on venäläinen lentopalloilija.


title: Aleksei Kazakov

text: Kazakov on menestynyt hyvin maajoukkueessa, jossa hän on voittanut olympiahopeaa Sydneystä 2000 ja pronssia Ateenasta 2004. Maajoukkueessa Kazakov teki debyyttinsä vuonna 1996.


title: Aleksei Kazakov

text: Seuratasolla Kazakov on voittanut Italian mestaruuden Casa Modénen paidassa vuonna 2002 ja ollut finaalissa vuosina 1999 ja 2000. Italiassa hän on lisäksi edustanut Itas Diatec Trenteä.


title: Aleksei Kazakov

text: Kazakov on 217 cm pitkä ja painaa 112 kg.


title: Tapani Valsta

text: Heikki Tapani Valsta (vuoteen 1935 Vallenius; 4. lokakuuta 1921 Ulvila – 21. huhtikuuta 2010 Helsinki) oli suomalainen pianisti ja urkuri.


title: Tapani Valsta

text: Valsta suoritti Sibelius-Akatemiassa urkudiplomin vuonna 1946 Elis Mårtensonin johdolla ja pianodiplomin vuonna 1947 Ilmari Hannikaisen johdolla. Valsta piti ensikonserttinsa urkurina 1946 ja pianistina 1948. Kirkkomuusikon loppututkinnon hän suoritti Helsingin kirkkomusiikkiopistossa 1949. Vuonna 1946 hän voitti järjestyksessä toisen Maj Lind -pianokilpailun. Valsta täydensi opintojaan Ranskassa ja Itävallassa vuosina 1949, 1954, 1961 ja 1964. Radio-orkesterin pianistina hän toimi 1953–1959, minkä lisäksi hänet muistetaan monien laulusolistien säestäjänä. Hän esiintyi myös kamarimuusikkona, etenkin Arto Noraksen ja Seppo Tukiaisen kanssa.


title: Tapani Valsta

text: Valsta oli Helsingin tuomiokirkkoseurakunnan ja sen edeltäjien Keski-Helsingin seurakunnan ja Suurkirkon seurakunnan urkurina vuodesta 1955 alkaen. Tämän ohella hän toimi Sibelius-Akatemian pianonsoiton opettajana 1959–1961, lehtorina 1961–1967 ja professorina 1967–1985, jolloin hän jäi eläkkeelle. Lisäksi hän toimi Suomen solistiyhdistyksen varapuheenjohtajana ja Helsingin Kanttori-urkuriyhdistyksen puheenjohtajana.


title: Tapani Valsta

text: Director musices -arvonimi hänelle myönnettiin vuonna 1956.


title: Tapani Valsta

text: Tapani Valstan veli oli sellisti Esko Valsta.


title: Ärsyke (yhtye)

text: Ärsyke on vuonna 2000 perustettu suomalainen punk-yhtye. Kotimaan lisäksi yhtye on keikkaillut myös monissa muissa maissa, esimerkiksi Saksassa ja Ruotsissa. Vuonna 2002 Ärsyke teki Kauniiden poliisien kanssa split-albumin, jota tehtiin 500 kappaleen painos.


title: Hamza Hakimzoda Niyoziy

text: Hamza Hakimzoda Niyoziy (1889–1929) oli uzbekistanilainen runoilija. Hän tuki bolševikkivallankumousta. Hänet tappoi ääri-islamistinen kiihkoilija hänen uskonnon vastaisten mielipiteidensä takia. Maan myöhempi kommunistinen hallinto nosti hänet sankariksi, ja hänet julistettiin modernin uzbekkirunouden isäksi.


title: Vasili Tropinin

text: Vasili Andrejevitš Tropinin (; 30. maaliskuuta 1776 Korpovo, Novgorodin kuvernementti – 15. toukokuuta 1857 Moskova) oli venäläinen taidemaalari.


title: Vasili Tropinin

text: Tropinin syntyi maaorjaksi kreivi Münnichille Korpovossa Novgorodin kuvernementissä, josta hänet siirrettiin kreivi Morkoville osana Münnichin tyttären myötäjäisiä. Pian hänet lähetettiin Pietariin opiskelemaan kondiittorin elinkeinoa. Sen sijaan että hän olisi opiskellut sokerileipuriksi, Tropinin kävi salaa Keisarillisen taideakatemian piirustustunneilla.


title: Vasili Tropinin

text: Vuonna 1799 hänen omistajansa salli Tropininin opiskella taideakatemiassa ei-tutkinto-opiskelijana ("Postoronni utšenik"). Hän kävi S.S. Šukinin tunneilla ja häntä tuki Taideakatemian rehtori Aleksandr Sergejevitš Stroganov. Vuonna 1804 Ytopinin työ "Poika suree kuollutta lintua" asetettiin näytteille taideakatemian näyttelyyn ja se sai huomiota Venäjän keisarinnalta (todennäköisesti leskikeisarinna Maria Fjodorovnalta).


title: Vasili Tropinin

text: Menestyksensä aattona kreivi Morkov kutsui Tropininin takaisin Pietarista tilalleen Ukrainan Kupavkaan. Tropinin nimitettiin kondiittoriksi ja lakeijaksi. Pian kuitenkin hänen omistajansa muutti mielensä ja määräsi Tropininin kopioimaan eurooppalaisten ja venäläisten maalareiden teoksia ja tuottamaan Morkovien muotokuvia. Tropinin myös maalasi paikallisessa kirkossa. Tropinin vietti noin kaksikymmentä vuotta Ukrainassa, ja monet hänen tuon aikansa teoksista kuvaavat Ukrainan kansaa tai maaseutua.


title: Vasili Tropinin

text:
Tropinin kuitenkin jatkoi työskentelyä ja opiskelua. Vakiinnutettuaan asemansa muotokuvamaalarina hän kirjoitti:
Tämän ajan huomattavimpia töitä ovat "A. I. Tropininan, taiteilijan vaimon, muotokuva" (1809), (n. 1818), " (1818).


title: Vasili Tropinin

text: Vuonna 1823 47-vuoden iässä Tropininistä tuli vihdoin vapaa mies ja hän muutti Moskovaan. Samana vuonna hän asetti näytteille teokset "Pitsinnyplääjä", "Kerjäläinen" ja "Taiteilija Skotnikovin muotokuva" Keisarilliseen taideakatemiaan ja sai virallisen taidemaalarin todistuksen ("Svobodnyi Hudožnik"). Vuonna 1824 hänestä tuli akateemikko.


title: Vasili Tropinin

text: Vuodesta 1833 hän opetti Moskovan maalaus-, veisto- ja rakennustaiteen opistossa. Vuonna 1843 hänet valittiin Moskovan taiteilijaseuran kunniajäseneksi. Hän kuoli 1857 81-vuoden iässä ja hänet haudattiin Vagankovon hautausmaalle Moskovaan. Elämänsä aikana Tropinin maalasi yli 3000 muotokuvaa.


title: Fiasko

text: Fiasko tarkoittaa suurta epäonnistumista ja nolostumista. Fiasco voi tarkoittaa myös:


title: Tavola

text: Tavola on kylä Halikossa. Kallionyppylän päällä sijaitsevan kylän pohjoispuolella ovat Nummi ja Märy ja eteläpuolella Yttelä. Kylän läpi kulkevat Myllyoja ja E18-moottoritie, jonka liittymä on kylässä. Tavolaan kuuluu myös pieni irrallinen alue Vaskiolla Somerojan ja Mustakrotin vaiheilla. Kumpikin kyläalue on säilynyt varsin tiiviinä.


title: Tavola

text: Tavolassa on ollut kolme vaurasta kantatilaa; Kauhala, Kyöpi ja Mikola. Niiden päärakennukset ovat 1800-luvulta ja hyvin säilyneitä. Nykyisin kylään on rakennettu lukuisia omakotitaloja ja kunta on kaavoittanut koko keskustan ja Tavolan välisen peltoalueen. Kylään on myös rakenteilla huoltoasema ja Pinetta -myymälä palvelemaan moottoritieliikennettä.


title: Tavola

text: Tavolasta on tehty löytöjä kivikautisista esineistä. Kylä on perustettu viimeistään 1200-luvulla, sillä se kuului suomalaisen vero-oikeuden piiriin. Tavolan varakkuudesta kertoo se, että kylässä oli Ruotsin vallan aikana armeijan ratsutila. Lisäksi kylä ei ole kuulunut yhdellekään kunnan kolmesta kartanosta.


title: Mihail Nesterov

text: Mihail Vasiljevitš Nesterov (; 31. toukokuuta 1862 Ufa – 18. lokakuuta 1942 Moskova) oli venäläinen taidemaalari.


title: Mihail Nesterov

text: Mihail Nesterov opiskeli vuosina 1877–1881 ja 1883–1886 Moskovan maalaus-, veisto- ja rakennustaiteen opistossa. Vuodet 1881–1883 hän opiskeli Pietarin taideakatemiassa. Akateemikko vuodesta 1898 ja taideakatemian varsinainen jäsen vuodesta 1910. Moskovan kautenaan Nesterov liittyi Peredvižnikiksi kutsuttuun taiteilijaryhmään ja kokeili siinä taiteilijavoimiaan. Hän kuitenkin irtautui nopeasti kansankuvauksesta. Nesterov oli Mir iskusstvan jäsen vuodesta 1900, hän osallistui venäläisten ja suomalaisten taiteilijoiden näyttelyyn 1898 ja Mir iskusstvan näyttelyihin vuosina 1899-1901.


title: Mihail Nesterov

text: Nesterovin vaimon, Marian, kuolema vaikutti suuresti taiteilijan aiheisiin. Elämänsä romahtamisen jälkeen Nesterov lähestyi uskontoa ja käsitteli naisen kohtaloon liittyviä teemoja. Maria-vaimon kasvot ovatkin ikuistettuina moniin piirustuksiin ja maalauksiin niin Aleksandr Puškinin saturunojen kuvituksissa kuin Kiovan Vladimirin katedraalin seinämaalauksissakin.


title: Mihail Nesterov

text: Nesterov tutustui eurooppalaiseen taiteeseen matkustellessaan Ranskassa ja Saksassa. Hänen taiteessaan on vaikutteita ranskalaisilta Jules Bastien-Lepagelta ja Pierre Puvis de Chavannesilta sekä sveitsiläiseltä Arnold Böckliniltä. Nämä vaikutteet osaltaan lähensivät Nesterovin taidetta Akseli Gallen-Kallelan ja ajan muiden suomalaistaiteilijoiden tuotantoon.


title: Mihail Nesterov

text: Nesterov oli Viktor Vasnetsovin pääapulaisena toteuttamassa osan Kiovan Vladimirin katedraalin seinämaalauksista. Kun katedraalin koristelutyöt olivat vielä kesken, Nesterovilta tilattiin mosaiikkiluonnosta Kristuksen ylösnousemuksen katedraalin ikonostaasiin vuonna 1892. Muun muassa nämä kolme mosaiikkiluonnosta olivat tasa-arvoisesti esillä Sergei Djagilevin kokoamassa suomalaisten ja venäläisten taiteilijoiden näyttelyssä, johon Nesterov kutsuttiin ensimmäisten taiteilijoiden joukossa.


title: Mihail Nesterov

text: Nesterov käytti teoksissaan usein uskonnollis-filosofisia aiheita, ja ne näkyvät selkeästi venäläisen symbolismin merkkiteoksiin lukeutuvassa teoksessa "Nuoren Vartolomein näky" ja teoksessa "Pyhä Venäjä".


title: Mihail Nesterov

text: Nesterov ryhtyi maalaamaan muotokuvia vasta vuonna 1906, ja hän kuvasi niissä myös merkittäviä aikalaisia, esimerkkinä tästä Ivan Pavlovin muotokuva sekä maalaus "Filosofit" (1917), jossa päähenkilöinä ovat isä Pavel Florenski, jonka "Pylväs ja totuuden perusta" -kirjassa (1914) esittämiä ajatuksia Nesterov ihaili, sekä tämän tärkeä seuraaja Sergei Bulgakov.


title: Josef Hickersberger

text: Josef Hickersberger (s. 27. huhtikuuta 1948) on itävaltalainen jalkapallovalmentaja ja entinen keskikenttäpelaaja.


title: Josef Hickersberger

text: Hickersberger aloitti peliuransa SK Amstettenin juniorijoukkueessa 1960. 18-vuotiaana nuorukaisena hän siirtyi 1966 suurseura Austria Wienin. Hän edusti seuraa kaikkiaan kuusi kautta ja pelasi joukkueen paidassa 111 ottelua tehden niissä 28 maalia. Itävallan maajoukkueessa Hickersberger debytoi vuonna 1968. Hän oli mukana Itävallan joukkueessa MM-kisoissa 1978, kun Itävalta kaatoi 2.kierroksella Saksan 3–2. Hickersberger lopetti maajoukkueuransa kyseisiin kisoihin.


title: Josef Hickersberger

text: Seuratasolla Hickersberger jatkoi MM-kisojen jälkeen uraansa SSW Innsbruckissa, jonka kanssa hän voitti Itävallan Cupin vuonna 1979. Uransa viimeisen suuren voittonsa hänsaavutti Rapid Wienissä 1982, kun seura voitti Itävallan mestaruuden. Hickersberger lopetti uransa WSW Traisenin pelaajavalmentajana 1986.Hickersberger aloitti valmennusuransa pelaajavalmentajana amatööriseura Badener AC:ssa 1984. Vuonna 1986 hän toimi SV Forchtensteinin ja WSW Traisenin valmentajana. 1987 hän nousi Itävallan alle 21-vuotiaiden maajoukkueen peräsimeen. Ernst Happelin ja Erich Ribbeckin kieltäydyttyä Itävallan maajoukkuevalmentajan pestistä nousi 39-vuotias Hickersberger nuorimpana Itävallan maajoukkueen päävalmentajaksi joulukuussa 1987.


title: Josef Hickersberger

text: Hickersbergerin johdolla Itävalta selviytyi MM-kisoihin 1990. Italian nurmilla itävaltalaiset onnistuivat voittamaan alkulohkossaan vain Yhdysvallat, joten kisat päättyivät lohkovaiheen jälkeen. Hickersberger jätti tehtävänsä syyskuussa 1990.


title: Josef Hickersberger

text: Maajoukkuepestin jälkeen Hickersberger kokeili siipiään Saksan Bundesliigassa, kun hän tammikuussa 1991 siirtyi Fortuna Düsseldorfin peräsimeen. Hän kuitenkin jätti tehtävänsä huonojen esitysten vuoksi syyskuussa 1991.


title: Josef Hickersberger

text: Parin vuoden tauon jälkeen Hickersberger palasi valmennustehtäviin ja luotsasi kaudella 1993–94 Austria Wienin Itävallan cup-mestariksi. Seuraavina vuosina Hickersberger valmensi Lähi-idässä toimien lyhyen aikaa myös Bahrainin maajoukkueluotsina.


title: Josef Hickersberger

text: Hickersberger palasi kotimaahansa kesällä 2002 ja siirtyi Rapid Wienin päävalmentajaksi. Hänen johdollaan joukkue voitti mestaruuden kaudella 2004–05 ja selvisi myös Mestarien liigan lohkovaiheeseen. Hän jätti tehtävänsä joulukuussa 2005 siirtyäkseen Itävallan maajoukkueen päävalmentajaksi.


title: Josef Hickersberger

text: Itävallan EM-kisat kotiareenoilla päättyivät odotetusti jo lohkovaiheeseen, mutta Itävallan peliesitys oli positiivinen. Itävallan ainoa piste tuli 1–1 tasapelillä Puolaa vastaan. Kisojen jälkeen Hickersberger ilmoitti eroavansa, mutta pelaajat saivat suostuteltua hänet jatkamaan. Viisi päivää myöhemmin hän kuitenkin ilmoitti uudelleen jättävänsä tehtävät vedoten väsymykseen ja uupumukseen.


title: Josef Hickersberger

text: Joulukuussa 2008 Hickersberger palasi valmennustehtäviin allekirjoitettuaan kesään 2009 ulottuvan sopimuksen arabiemiraattilaisen Al-Wahdan kanssa. Hänen johdollaan Al-Wahda menestyi hyvin ja Hickersberger jatkoi seurassa aina kesään 2010 saakka juhlien Arabiemiirikuntien mestaruutta. Kesäkuussa 2010 hän siirtyi Bahrainin maajoukkueen päävalmentajaksi. Pesti jäi kuitenkin lyhyeksi, sillä jo lokakuussa hän siirtyi takaisin Al-Wahdan peräsimeen.


title: Josef Hickersberger

text: Hickersbergerin johdolla Al-Wahda menestyi hyvin Arabiemiraattien sarjassa ja voitti 2011 supercupin. Hickersberg jätti seuran kauden 2011/12 päätteeksi. Itävaltalainen palasi Al-Wahdan päävalmentajaksi kolmannen kerran huhtikuussa 2013. Hän valmensi seuraa kauden kolmessa viimeisessä ottelussa. Kesällä 2013 hän jätti seuran.


title: Nikolai Ge

text: Nikolai Nikolajevitš Ge (; 27. helmikuuta 1831 – 13. kesäkuuta 1894) oli venäläinen taidemaalari ja "peredvižnikkien" eli vaeltajiksi kutsutun, kiertäviä taidenäyttelyitä järjestäneen taiteilijayhdistyksen jäsen.


title: Nikolai Ge

text: Hän opiskeli alun alkaen tieteitä, mutta luopui tästä alkuperäisestä urasuunnitelmastaan ja pääsi taideakatemiaan Pietariin. Hän valmistui vuonna 1857. Vuonna 1863 hänen nimitettiin Akatemian jäseneksi.


title: Nikolai Ge

text: Ge työsti erityisesti uskonnollisia aiheita, mutta ei suinkaan rajoittunut niihin; hän ikuisti lisäksi muun muassa näkemyksensä Tolstoista ja maalasi myös historiallisia tapahtumia kuvaavia teoksia. Vuodesta 1876 lähtien Ge asui maatilallaan Ukrainassa, jossa työskenteli maanviljelyksen parissa ja eli Tolstoin oppien mukaista yksinkertaista elämää. Tuona aikana hän työskenteli erityisesti uskonnollisten aiheiden parissa ja pyrki näin – Tolstoin tapaan – luomaan teemallisen sarjan "Evankeliumi maalauksina". Hänen päämotiivikseen nousi kärsivä ihminen, Kristuksen kärsimyksessä vertauskuvallisesti esitettynä.


title: Nikolai Ge

text: Sukunimi Ge tulee ranskalaisperäisestä nimestä Gay, sillä Gen isoisä muutti 1700-luvulla Ranskasta Venäjälle.


title: Friedrich Pinter

text: Friedrich Pinter (s. 22. helmikuuta 1978) on entinen itävaltalainen ampumahiihtäjä, viestin MM-pronssimitalisti.


title: Friedrich Pinter

text: Pinter oli mukana voittamassa Itävallalle MM-pronssia Hochfilzenin MM-kilpailuissa 2005. Joukkueessa kilpailivat hänen lisäkseen Daniel Mesotitsch, Wolfgang Rottmann ja Christoph Sumann. Hänen paras henkilökohtainen arvokisasijoituksensa on 21:s tila takaa-ajosta Anterselvasta 2007.


title: Friedrich Pinter

text: Maailmancupissa hän on yltänyt kolme kertaa palkintokorokkeelle – kaikki tulivat kaudella 2007–2008; hän oli kolmas sekä Pyeong Changin että Holmenkollenin sprintissä ja takaa-ajon toinen Holmenkollenilla. Samalla kaudella hän sijoittui kokonaiskilpailussa kuudenneksitoista.


title: Friedrich Pinter

text: Pinter lopetti uransa kesäkuussa 2016.


title: Alex

text: Alex on miehen, toisinaan naisenkin etunimi, lyhentymä kreikkalaisperäisestä nimestä Alexandros tai sen monessa maassa käytetystä muodosta Alexander, josta on peräisin myös suomenkielinen muoto Aleksanteri. Suomessa nimi Alex on vuoden 2009 loppuun mennessä annettu 3 839 miehelle. Alexin nimipäivä on suomenruotsalaisen kalenterin mukaan 11. syyskuuta, joka on myös Aleksanterin nimipäivä.


title: Jacek Malczewski

text: Jacek Malczewski (15. heinäkuuta 1854 Radom – 8. lokakuuta 1929 Krakova) oli puolalainen taidemaalari, jonka teokset ovat tyyliltään pääasiassa symbolistisia. Hän aloitti opintonsa Krakovassa ja jatkoi niitä vuosina 1876–1877 Pariisissa.


title: Jacek Malczewski

text: Malczewski saavutti elinaikanaan arvostusta paitsi teoksillaan, myös taideopettajana Krakovassa työskentelemällä. Hän matkusteli runsaasti ulkomailla, mutta kuoli Krakovassa 75-vuotiaana.


title: Sapalahden kartano

text: Sapalahden kartano () on kartano, joka myös muodostaa oman kylänsä entisen Angelniemen kunnan alueella Halikossa. Kartano sijaitsee Kemiön saaressa lähellä Kemiön kunnan entistä rajaa.


title: Sapalahden kartano

text: Ensimmäisen kerran Sapalahden aateliskartano on mainittu vuonna 1379. Tilasta tuli myöhemmin rälssisäteri, ja sen omisti Knut Henrikinpoika 1556–1589. Hänen jälkeen tila kuului Johan Månsinpojalle, jonka suku Fogelhufvud omisti tilan vuoteen 1691 asti. Vuosina 1691–1748 kartano oli Lorentz Creutzin suvun omistuksessa. Sukua omistajana seurasi Kijkin suku 1749–1794, Bremer-suku 1800-luvulla ja vuodesta 1922 Sapalahden on omistanut Aminoff-suku.


title: Sapalahden kartano

text: Kartanon päärakennuksen vanhimmat osat ovat vuodelta 1673. Empiretyylisen ulkoasun se sai 1800-luvulla. Kartanon mailla on lukuisia talous- ja karjarakennuksia 1700-, 1800- ja 1900-luvuilta. Lisäksi alueella on kansakoulurakennus vuodelta 1884. Sapalahti kuului Kemiöön vuoteen 1870 asti, jolloin se liitettiin osaksi Angelniemeä. 2000-luvulla on herännyt muutamaan otteeseen ajatus Sapalahden liittämiseksi Kemiöön, mutta minkäänlaista ratkaisua ei asiaan ole saatu.


title: Nicki Hunter

text: Nicki Hunter (s. 19. joulukuuta 1979 Lake Worth, Florida) on yhdysvaltalainen pornonäyttelijä. Pornoalalla hän aloitti vuonna 2004. Hunter on esiintynyt varsin usein anaaliseksikohtauksissa, erityisesti sellaisissa, joissa samanaikaisesti harjoitetaan myös yhdyntää sekä anaaliseksin vaihtamista suoraan suuseksiksi . Hänen alaansa on myös niin kutsuttu kultainen suihku. Hän on myös ryhtynyt ohjaamaan pornoelokuvia.


title: Nicki Hunter

text: Hunterilla diagnosoitiin vuoden 2007 alussa leukemia/lymfooma. Pornoalalla työskentelevät kollegat ovat järjestäneet hyväntekeväisyystempauksia kerätäkseen varoja hoitokuluihin Hunterin jouduttua äkkiä työkyvyttömäksi.


title: Nicki Hunter

text: "Nicki Hunter on esiintynyt yli 500:ssa kohtauksessa lukuisissa elokuvissa, valikoitu listaus:"


title: Mary Grey

text: Lady Mary Grey (1545 – 20. huhtikuuta 1578), joskus Marieksikin kutsuttu, oli Henry Greyn ja Lady Frances Brandonin kolmas ja nuorin tytär. Hän oli nuorempi sisar Lady Jane Greylle ja Catherine Greylle. Hänen äidinpuoleiset isovanhempansa olivat Charles Brandon, Suffolkin ensimmäinen herttua ja Maria Tudor, Ranskan entinen kuningatar. Maria oli Englannin kuninkaan Henrik VII:n ja Yorkin Elisabetin tytär ja Englannin kuningas Henrik VIII:n nuorempi sisar.


title: Mary Grey

text: Maryn on kuvailtu olleen "neljä jalkaa pitkä ja kyttyräselkäinen" (neljä jalkaa on noin 1,22 metriä). Hänen on arveltu sairastaneen kyphosista.


title: Mary Grey

text: Edvard VI:n testamentin mukaan Edvardin kuoltua kruunu jäisi Maryn sisarelle Janelle ja Janen miespuolisille perillisille. Kun Edvard VI kuoli kesäkuun kuudentena vuonna 1553, Jane julistettiin kuningattareksi. Edvard VI oli testamentissaan ohittanut vanhemmat sisarpuolensa, Maria I:n ja Elisabet I:n, minkä laillisuus oli kyseenalaista, koska parlamentti ei ollut hyväksynyt sitä. Kuningattareksi päätyi kuitenkin Maria, ja hänen jälkeensä Elisabet. Jane mestattiin.


title: Mary Grey

text: Elisabeth oli naimaton ja vailla omia perillisiä. Maryn toinen sisko Lady Catherine Grey oli sisarensa kuoleman jälkeen yksi mahdollisista vallanperijöistä ennen kuolemaansa 1568. Se kohotti Maryn asemaa, koska hän oli viimeinen elossa oleva Maria Tudorin (”ranskalaisen kuningattaren”) lapsenlapsi ja siten tietyllä tapaa oikeutettu perimään Englannin valtaistuimen. Vuonna 1565 Mary meni naimisiin kuninkaallisen portinvartijan Thomas Keyesin kanssa ilman kuningatar Elisabetin suostumusta.


title: Mary Grey

text: Hänen sisarensa olivat juonitelleet valtaistuinta itselleen, mutta Mary ei koskaan ilmaissut halua siihen. Hän kuoli lapsettomana 33-vuotiaana.


title: Hoban meteoriitti

text: Hoban meteoriitti eli Hoba Westin meteoriitti on maailman suurin tunnettu kokonainen meteoriitti. Se on rautameteoriitti ja siten maailman suurin maan pinnalla oleva luonnollinen rautamöhkäle. Hoban meteoriitti painaa hieman yli 60 tonnia. Meteoriitin mitat ovat 2,7 × 2,7 × 0,9 metriä, ja kappale lepää pöytämäisesti maan pinnalla. Se on Hoba Westin farmilla Grootfonteinin lähellä Namibiassa. Meteoriitti putosi arviolta yli 80 000 vuotta sitten. Hoban meteoriitti luokitellaan pääosin rautaa sisältäväksi nikkelipitoiseksi ataksiitiksi. Meteoriitti löytyi vähän ennen vuotta 1920.


title: Vibrakampi

text: Vibrakampi eli "whammy bar" on sähkökitaran tallassa sijaitseva pieni metallinen tanko, jota vääntämällä talla kääntyy saranoina toimivien pulttien varassa joko ylös tai alas. Kampea painettaessa alas tallan takaosa nousee ja kielet löystyvät, ja näin ollen kielten sävelkorkeus laskee. Väännettäessä kampea ylös tallan takaosa laskee, kielet kiristyvät ja niiden sävelkorkeus nousee.


title: Vibrakampi

text: Kaikilla kammellisilla talloilla ei ole mahdollista nostaa kielten sävelkorkeutta kammen avulla. Esimerkiksi Fender Stratocasterin tallan takaosa ottaa kiinni runkoon, ja näin tallaa on mahdollista ainoastaan laskea.


title: Vibrakampi

text: Koska talla ei siis ole kiinteä vaan heiluva, tarvitaan kielten vetoa vastaava voima vääntämään tallaa vastakkaiseen suuntaan jotta asetelma olisi normaalisti tasapainossa. Tätä varten ovat kitaran taakse jyrsittyyn koteloon sijoitetut jouset, jotka ovat kiinni kammen alla olevassa metallipalkissa, ja näin vetävät tallan takaosaa takaisin alas. Jouset ovat säädettävissä ja kaipaavat säätöä esimerkiksi kitaran sävelkorkeutta muutettaessa, jolloin kielten tallaan kohdistama jännite muuttuu, kielten paksuutta vaihdettaessa tai tallan kulmaa säädettäessä.


title: Gro Marit Istad-Kristiansen

text: Gro Marit Istad-Kristiansen (s. 9. helmikuuta 1978 Voss) on norjalainen entinen ampumahiihtäjä, kaksinkertainen maailmanmestari.


title: Gro Marit Istad-Kristiansen

text: Istad-Kristiansen voitti viestin maailmanmestaruuden Oberhofissa 2004, hänen kanssaan joukkueessa kilpailivat Linda Tjørhom, Gunn Margit Andreassen ja Liv Grete Poirée. Samoissa kisoissa hän sijoittui normaalimatkalla 23:ksi, sprintissä kuudenneksitoista, takaa-ajossa seitsemänneksi ja yhteislähdössä viidenneksi. Vuotta myöhemmin hän saavutti uransa ainoan henkilökohtaisen arvokisavoiton voittamalla yhteislähdön maailmanmestaruuden Hochfilzenin MM-kilpailuissa.


title: Gro Marit Istad-Kristiansen

text: Maailmancupissa Istad-Kristiansen voitti kolme osakilpailua: Hochfilzenin kultamitalihiihdon, sprintin Pokljukassa kaudella 2000-2001 ja Brezno-Osbrliessä kaudella 1999-2000. Palkintokorokkeelle hän sijoittui kuusi kertaa ja sijoittui maailmancupin kokonaiskilpailussa parhaimmillaan kahdenneksitoista kaudella 1998-1999. Hän lopetti uransa kauteen 2005-2006.


title: Nikolai Kasatkin

text: Nikolai Aleksejevitš Kasatkin (; 25. joulukuuta 1859 Moskova – 17. joulukuuta 1930 Moskova) oli venäläinen taidemaalari. Häntä on pidetty yhtenä sosialistisen realismin edeltäjistä.


title: Nikolai Kasatkin

text: Nikolai Kasatkinin isä Aleksei Kasatkin oli myös taiteilija. Kasatkin opiskeli neljätoistavuotiaasta alkaen Moskovan maalaus-, kuvanveisto- ja arkkitehtuuriopistossa, joka eli tuolloin huippukauttaan ja jonka opettajina oli monia ajan tunnetuimmista venäläisistä maalareista. Kasatkiniin vaikutti muun muassa hänen opettajansa Vasili Perov. Taloudellisten vaikeuksien vuoksi Kasatkin joutui aluksi elättämään itseään toimimalla opettajana kirjanpainajakoulussa sekä tekemällä paljon tilaustöitä kustannusalalle, kuten seinäkalenterien ja muiden halpojen julkaisujen kuvituksia. Kuvitettuaan ensimmäisen venäläisen pöytäkalenterin hän sai työpaikan Ivan Sytinin kirjapainosta, mutta piti myöhemmin elämänsä tätä vaihetta hukkaanheitettynä aikana. Kasatkin vietti pääosan elämästään Moskovassa, jonka vilkkaasta elämästä hän sai paljon innoitusta taiteeseensa. Hän ihastui myös maalaismaisemiin ja hankki itselleen datšan Marfinon kylästä Ostankinon läheltä. Hän piti siellä ateljeetaan vuoteen 1914 saakka, minkä jälkeen hän muutti läheiseen Sokolnikiin.


title: Nikolai Kasatkin

text: Kasatkinin varhaistuotanto käsittää pääosin muotokuvia, joista tulevat esiin ihmiselämän ankeatkin puolet. 1880-luvulta alkaen hän käsitteli töissään Venäjän maataomistamattoman talonpoikaisväestön vaikeita oloja ja kuvasi arkielämän tilanteisiin liittyvää draamaa herkällä tavalla. Hän tasapainotti usein ankeita aiheita iloisilla sävyillä. Tämän vaiheen töitä ovat muun muassa "Heinäkauppa" (1889), "Kilpailijattaret" (1890) ja "Orvot" (1891), jotka olivat esillä vaeltajien näyttelyissä. Monien muiden venäläisten maalarien tavoin Kasatkin matkusti vuonna 1887 Keski-Venäjälle tutustumaan Volgan rantojen maisemiin. 1890-luvun alussa hän kiinnostui Venäjän kasvavasta kaivosteollisuudesta ja sen luomista uusista työoloista. Vuodesta 1892 hän vieraili yhdeksän vuoden ajan joka kevät Donbassin alueen kaivoksilla tutustumassa työläisten oloihin. Tuolloin syntyivät muun muassa maalaukset "Köyhät louhivat hiiltä" (1893), "Köyhät keräävät hiiltä hyödynnetyistä kaivoksista" (1894) sekä monumentaalinen "Hiilenlouhijat. Vuoronvaihto" (1895), joka sai arvostelijoilta ylistävän vastaanoton oltuaan esillä vaeltajien näyttelyssä vuonna 1896. Kasatkin teki 1900-luvun alussa lisää työläiselämän kuvauksia. Tällä kaudella hänen maalauksissaan näkyy kirjailija Maksim Gorkin tuotannon vaikutus.


title: Nikolai Kasatkin

text: Venäjän vuoden 1905 vallankumous innoitti Kasatkinia useisiin maalauksiin, jotka kuvasivat vallankumouksellisten kohtaloita. Vuonna 1924 Kasatkin matkusti Englantiin ja teki siellä lisää maalauksia kaivos- ja tehdastyöläisistä. Tässä vaiheessa hänen työnsä tulkittiin Neuvostoliiton sosialististen saavutusten vertauskuviksi.


title: Mustasuokilpikonna

text: Mustasuokilpikonna ("Siebenrockiella crassicollis") on Kaakkois-Aasialainen kilpikonnalaji. Se voi kasvaa jopa 20 cm:n pituiseksi. Väriltään se on tummanruskea tai lähes musta.


title: Mustasuokilpikonna

text: Mustasuokilpikonnaa tavataan Kaakkois-Aasian trooppisissa sademetsissä ja savanneilla. Levinneisyysalueellaan se on uhanalainen Kambodžassa ja Vietnamissa, ja vaarantunut Indonesiassa, Malesiassa ja Thaimaassa liiallisen pyydystämisen takia. Kilpikonnan elinympäristöä luonnossa ovat lammikot ja kaikenlaiset virtaavat vedet.


title: Mustasuokilpikonna

text: Mustasuokilpikonna on aktiivinen päivisin. Sen ravinto koostuu yleensä puoliksi lihasta ja kasviksista. Laji ei vietä talvilepoa


title: İnsan Hakları Derneği

text: İnsan Hakları Derneği eli İHD () on turkkilainen ihmisoikeusjärjestö, jonka päämaja on Ankarassa.


title: İnsan Hakları Derneği

text: IHD:n perustajina 17. heinäkuuta 1986 oli 98 perustajaa. Heihin kuului juristeja, toimittajia ja älymystöä, mutta ennen kaikkea poliittisten vankien sukulaisia. IHD:n toimintaan kuuluvat kaikenlaiset ihmisoikeudet, mutta se keskittyy erityisesti Turkissa tapahtuviin väkivallantekoihin. Vuonna 1992 sen sääntöjä muutettiin niin että ne kattaisivat Geneven sopimuksissa esitetyt humanitaariset näkökohdat. Siitä pitäen IHD on arvostellut myös aseistettujen ryhmien väkivallantekoja.


title: İnsan Hakları Derneği

text: IHD:n virallisten sivujen mukaan siihen kuuluu 10 000 jäsentä 33 alajaoksessa Turkin 81 maakunnassa. Lisäksi sillä on kaksi edustustoa. Johtokuntaan valitaan yleiskokouksessa 24 jäsentä kahdeksi vuodeksi. Päämajassa Ankarassa sekä monissa alajaostoissa etenkin Istanbulssa ja Diyarbakırissa on tarpeen mukaan perustettuja toimikuntia. Toimikunnat huolehtivat esimerkiksi kurdikysymyksestä sekä naisia, lapsia, vankeja ja kidutusta koskevista kysymyksistä.


title: İnsan Hakları Derneği

text: IHD:n suurimpia kampanjoita ovat olleet kampanjoinnit ilmaisunvapauden (2001), yleisen armahduksen (1999), kuolemantuomion poistamisen ja valtion turvallisuusoikeuksien poistamisen (1997) puolesta. Vuonna 2004 aloitettiin hanke "Älä vaikene kidutuksesta" ().


title: İnsan Hakları Derneği

text: IHD:hen on kohdistunut sen perustamisesta lähtien valtion toimenpiteitä, mutta myös yksittäisten ihmisten ja kansallismielisten ryhmien suoranaista väkivaltaa. IHD:n verkkosivuilla on tietoja näistä väkivaltaisuuksista. Myös Amnesty International on kiinnittänyt huomiota IHD:n toimijoihin kohdistuneisiin uhkiin.


title: Vasili Polenov

text: Vasili Dmitrijevitš Polenov (; 1. kesäkuuta 1844 Pietari – 18. heinäkuuta 1927 Borok, Tulan oblasti) oli paitsi venäläinen taidemaalari niin myös huomattava teatterimies.


title: Vasili Polenov

text: Polenovin perhe kuului pietarilaiseen sivistyneistöön. Hänen äitinsä teki lastenkirjoja ja harrasti maalausta. Polenovin ensimmäiset säilyneet piirrokset ovat peräisin 1850-luvulta, ja ne on tehty perheen kesäpaikalla Tsarskoje Selossa.


title: Vasili Polenov

text: Polenov opiskeli 1860-luvulla Pietarin Yliopistossa sekä taideakatemiassa ja valmistui molemmista laitoksista korkeimmin arvosanoin. Polenov sai akatemian kultamitali maalauksestaan "Jairuksen tyttären kuolleistaherättäminen". Tämän kultamitalin myötä hän sai jatko-opiskeluoikeuden ulkomaille ja matkusti 1872 Müncheniin, Itävaltaan ja Roomaan. Polenov matkusteli muun muassa myös Englannissa ja Saksassa, ja näiden ulkomaanmatkojen myötä hänen historiantuntemuksensa samoin kuin maalausten aihevalikoima laajeni.


title: Vasili Polenov

text: Maisemamaalarina suurimpaan arvostukseensa noussut Polenov kuvasi teoksissaan erityisesti venäläistä luontoa. Hän kuitenkin hyödynsi tuotannossaan myös muita aiheita, kuten uskontoa. Polenov kuului "Peredvižniki"-nimiseen realistiseen taiteilijaryhmään. Vaeltajien seitsemännessä näyttelyssä oli teos "Isoäidin puutarha".


title: Vasili Polenov

text: Polenovia kutsuttiin "kauneuden ritariksi" ja hänen idealistisesta luonteestaan kertoo vapaaehtoinen osallistuminen Serbian ja Turkin sotaan 1876. Rohkeudestaan Polenov sai serbialaisen kunniamerkin.


title: Vasili Polenov

text: Vuosina 1882-1895 Polenov opetti Moskovan maalaus-, veisto- ja rakennustaiteen opistossa useita nuoremman polven taiteilijoita, joiden joukossa olivat Abram Arhipov, Aleksandr Golovin, Konstantin Korovin, Isaak Levitan, Mihail Nesterov ja Valentin Serov.


title: Hønefoss

text: Hønefoss on kaupunki Norjassa Buskerudin läänissä ja Ringeriken kunnan keskusta. Se sai kaupungin statuksen vuonna 1852, kun se erosi Nordehovista. Hønefoss kuitenkin yhdistettiin Rignerikeen vuonna 1964, mutta se sai pitää kaupunkistatuksensa.


title: Hønefoss

text: Hønefossissa on paljon tehtaita ja muita rakennuksia, joista tärkeimpiä on Norske Skog Follum -paperitehdas. Tämä vuonna 1873 avattu paperitehdas on yksi Euroopan suurimmista sanomalehtipaperin tuottajista.


title: Soul II Soul

text: Soul II Soul oli 1980-luvun ja 1990-luvun taitteessa toiminut englantilainen soulyhtye. Yhtyeen perusti Jazzie B Lontoossa vuonna 1988. Soul II Soul voitti kaksi Grammy-palkintoa ja sen kaksi ensimmäistä albumia nousivat Britannian albumilistan ykkösiksi.


title: Soul II Soul

text: Yhtyeen ensimmäisellä, vuoden 1989 "Club Classics Vol. I"- albumilla mukana olivat Jazzie B:n lisäksi tuottaja Nellee Hooper ja laulaja Caron Wheeler. Albumi oli maailmanlaajuinen myyntimenestys singlehitti ”Back to Life (However Do You Want Me)” siivittämänä, kohoten muun muassa brittilistan kärkeen ja Yhdysvaltain albumilistalla neljänneksitoista.


title: Soul II Soul

text: Soul II Soulin toinen ja kolmas albumi, vuonna 1990 ilmestynyt "Vol. II: 1990 – A New Decade" ja vuonna 1992 ilmestynyt "Just Right Vol. III" eivät yltäneet aivan edeltäjänsä veroiseen maailmanlaajuiseen suosioon vaikkakin molemmat nousivat Ison-Britannian albumilistan kärkisijoille.


title: Serafim Fernandes de Araújo

text: Serafim Fernandes de Araújo (s. 13. elokuuta 1924) on brasilialainen pappi, joka on toiminut yhtenä katolisen kirkon kardinaaleista vuodesta 1998. Hän ei kuitenkaan voinut osallistua vuoden 2005 konklaaviin ikänsä johdosta.


title: Serafim Fernandes de Araújo

text: Araújo sai pappisvihkimyksensä 12. maaliskuuta 1949 ja toimi Belo Horizonten arkkipiispana vuosina 1986–2004.


title: Lou (rakennus)

text: Lou (perint. 樓; yksinkert. 楼 lóu) on kiinalainen rakennus, jossa on vähintään kaksi kerrosta ja kiinalaistyyppinen aumakatto. Rakennustyyppi on ollut käytössä Taistelevien läänitysvaltioiden (475 – 221 eaa.) ajalta asti. Sen ajan kirjallisissa lähteissä mainitaan ensi kertaa "kerrostetut talot" (chenglou). Lasitetuin tiilin koristellulla katolla voi olla kaksin- tai kolminkertaiset räystäät. Rakennusta ympäröivät terassi sekä dougong (鬥拱 dǒugǒng) -konsolit, jotka tukevat räystäitä. Perinteisen "loun" rakentamisessa kaikki liitokset on tehty puuliitoksina, ilman metallia tai minkäänlaista liima-ainetta. Monet "lout" ovat nykyään suosittuja matkailunähtävyyksiä.


title: Lou (rakennus)

text: "Loulla" oli erilaisia käyttötarkoituksia.


title: Lou (rakennus)

text: Yksityiskodin pienemmän kaksikerroksisen "loun" toinen kerros oli yleensä perheenpään kirjasto tai makuuhuone.


title: Lou (rakennus)

text: Loisteliaampia olivat puistoihin tai näköalapaikoille rakennetut "lout". Niitä voi kutsua paviljongeiksi tai näköalatorneiksi. Niiden konsolit ovat värikkäät ja veistoksin koristellut.


title: Lou (rakennus)

text: Entisaikaan oli tapana jokaiseen suurempaan kaupunkiin rakentaa kellotorni (鐘樓 zhōnglóu) ja rumputorni (鼓樓 gǔlóu). Nämä ovat näyttäviä rakennuksia.


title: Lou (rakennus)

text: Alun perin tornien tarkoituksena oli toimia musiikin näyttämönä. Sittemmin niitä käytettiin ajan ilmoittamiseen ja tämä oli niiden tehtävä Yuan-, Ming- ja Qing-dynastioiden ajan. Aamulla kaupungin porttien avaaminen ilmoitettiin kellonsoitolla ja illalla porttien sulkemista julistettiin rummulla.


title: Lou (rakennus)

text: Nuolitorneja (箭樓 jiànlóu) rakennettiin erityisesti Ming- ja Qing-dynastioiden aikana kaupunginporttien yhteyteen. Ne toimivat vartiotorneina.


title: Lou (rakennus)

text: Kulmatornit (角樓 jiǎolóu) olivat kaupunginmuurin kulmissa sijaitsevia vartiotorneja.


title: Lou (rakennus)

text:
Porttitornissa (城樓 chénglóu) on sen koosta riippuen yksi tai useampia portteja. Esimerkiksi Beijingin Tiananmen-porttitornissa on viisi porttia, joista keskimmäistä sai käyttää vain keisari.
Hakka-kansa kehitti omaleimaisen arkkitehtuurin, johon kuului toisistaan poikkeavia lou-muotoja. Ilmeisesti vanhinta tyyppiä edustaa "viiden feeniksin talo" (五鳳樓 wǔfènglóu), joka jäljitteli keskushallinnon ja hovin loisteliasta tyyliä. Kun Fujianissa asuva Hakka-kansa alkoi tuntea turvallisuutensa uhatuksi, kehitettiin puolustukseen tarkoitettu "maa-lou" (土樓 tǔlóu), joka on pyöreä tai neliskulmainen linnoitusmainen rakennelma, johon on vain yksi sisäänkäynti. Guangdongissa rakennettiin "neliskulmaisia louta" (四角楼 sìjǐaolóu).


title: Thälmann-pataljoona

text: Thälmann-pataljoona kuului Espanjan sisällissodassa tasavaltalaisten puolella taistelleisiin kansainvälisiin prikaateihin. Pataljoonaan kuului 1 500 saksalaista , itävaltalaista ja skandinaavia, ja se oli nimetty saksalaisen kommunistijohtajan Ernst Thälmannin mukaan. Thälmann-pataljoona osallistui Madridin puolustustaisteluihin. Joukko-osaston komentaja oli saksalainen kirjailija Ludwig Renn.


title: Kaltimon vanha kanava

text: Kaltimon vanha kanava on historiallinen kanava Enossa Pielisjoen varrella. Kanava sijaitsee joen uoman suuntaisena sen etelärannalla nykyisen Enon kirkonkylän kohdalla. Kanavaa käyttäen voitiin ohittaa kolmiosainen Kaltimonkoski. Kanavan kokonaispituus oli 2166 m. Siinä oli kaksi peräkkäistä sulkukammiota, joiden pituus oli 35,6 m ja leveys 7,7 m. Väylän syvyys oli 2,1 m.


title: Kaltimon vanha kanava

text: Kaltimon kanava rakennettiin osana Pielisjoen kanavointihanketta, jonka toteuttamisesta päätettiin 7.3.1874, jolloin keisari myönsi hankkeelle tarvittavan rahoituksen. Kanavointityön toteuttajaksi määrättiin insinöörikapteeni Berndt Höök. Kanavan rakentaminen aloitettiin kesäkuussa 1876 ja se avattiin heinäkuussa 1879. Kanavauoma erotettiin koskista noin 2,5 kilometriä pitkällä maapenkereellä ja kanavan sulut tehtiin kivestä. Kaltimon kanava oli Pielisjoen kanavoinnin suurin yksittäinen työkohde, työmaalla työskenteli yli 400 miestä.


title: Kaltimon vanha kanava

text: Noin kolme ja puoli kilometriä Kaltimon vanhasta kanavasta alavirtaan päin valmistui vuonna 1958 Kaltimon voimalaitos ja sen ohittava Kaltimon uusi kanava. Voimalan pudotuskorkeuden lisäämiseksi veden pintaa sen yläpuolella nostettiin niin paljon, että Kaltimonkoski hävisi, ja laivaväylä sen kohdalla voitiin siirtää joen uomaan. Kaltimon vanhan kanavan sulkulaitteet on purettu, ja alempi sulkukammio on kokonaan veden alla. Maapenger erottaa kanavan edelleen joesta. Veneilijät voivat käyttää kanavaa.


title: Nusrat Bhutto

text: Begum Nusrat Bhutto (sindhiksi: بیگم نصرت ڀھٽو, urduksi: بیگم نصرت بھٹو) (s. 23. maaliskuuta 1929 Isfahan, Iran – 23. lokakuuta 2011 Dubai, Yhdistyneet arabiemiirikunnat) oli edesmenneen Pakistanin pääministeri Zulfikar Ali Bhutton puoliso ja edesmenneen Pakistanin oppositiojohtaja Benazir Bhutton äiti.


title: Nusrat Bhutto

text:
Nusratin kurdiperhe asettui asumaan Karachiin silloiseen Brittiläisen Intiaan ennen Pakistanin ja Intian itsenäistymistä. Nusrat tapasi Zulfikar Ali Bhutton Karachissa, jossa he menivät naimisiin 8. syyskuuta vuonna 1951. Tämä oli Zulfikar Ali Bhutton toinen avioliitto, josta syntyi yhteensä neljä lasta:Vuosina 1972-1977 Nusrat toimi poliittisella kentällä lähinnä edustustoimissa ja lukuisilla ulkomaanvierailuilla miehensä Zulfikarin rinnalla. Bhutto toimi pääministerin rouvana vuosina 1973-1977.
Vuonna 1979 miehensä Zulfikar Ali Bhutton oikeudenkäynnin ja teloituksen jälkeen Nusratista tuli Pakistanin kansanpuolueen puheenjohtaja. Vuonna 1982 syöpää sairastava Nusrat sai lähteä maasta sairaalahoitoon Lontooseen, ja hänen tyttärensä Benazir sai puolueen johtajuuden vuonna 1984.


title: Nusrat Bhutto

text:
Palatessaan Pakistaniin 1980-luvun lopulla hän toimi kansanedustajana Pakistanin parlamentissa.
Myös tyttärensä Benazirin pääministeriuran aikana Nusrat toimi salkuttomana ministerinä ja pääministerin sijaisena.


title: Nusrat Bhutto

text: 1990-luvun alussa Nusratin ja Benazirin välit katkesivat, kun äiti Bhutto rupesi tukemaan poikaansa Murtazaa jossain suvun välisessä kiistassa, mutta Nusrat solmi suhteet takaisin tyttäreensä kun Murtaza murhattiin vuonna 1996.


title: Nusrat Bhutto

text: Nusrat asui tyttärensä perheen kanssa Dubaissa ja kärsi aivoverenkiertohäiriöstä ja Alzheimerin taudista.


title: Hot Wheels (brändi)

text: Hot Wheels on leluautomerkki, jonka loi vuonna 1968 yhdysvaltalainen lelutehdas Mattel. Se kilpaili tuotemerkkien Johnny Lightning ja Matchbox kanssa, kunnes Mattel sai oikeudet Tyco Toysin Matchbox -brändiin vuonna 1996. Alkuperäisen Hot Wheelsin logon suunnitteli Rick Irons, joka työskenteli Mattelilla.


title: Hot Wheels (brändi)

text: Hot Wheelsin pienoismalliautot tehtiin alun perin mittakaavassa 1:64, mutta vuonna 1970 alettiin tehdä muunkin kokoisia leikkiautoja. Autoja on monenlaisia, kuten Hot Rodeja sekä Formula 1- ja NASCAR-autoja. Hot Wheels on tunnettu erityisesti pienissä erissä julkaistuista erikoismalleistaan. Nykyään on olemassa ainakin kymmenentuhatta erilaista Hot Wheels -autoa.


title: Hot Wheels (brändi)

text: Hot Wheelsin tuotteisiin kuuluu myös muita moottoriajoneuvoja, kuten "Hot Line" -junia, "R-R-Rumblers" moottoripyöriä, "Hot Birds" -lentokoneita ja ladattavia "Sizzlers"-sähköautoja. Lisäksi on saatavilla erilaisia lisätarvikkeita, kuten ajoratoja pienoismalleille.


title: Hot Wheels (brändi)

text: Hot Wheelsistä on olemassa tv-sarja nimeltä "Hot Wheels Battle Force 5" ja myös kaksi elokuvaa.


title: Staré Město

text: Prahan vanhakaupunki () on Prahan vanhin osa. Vltavajoen mutkaan sijoittuvalle alueelle muodostui kauppapaikka ja asutusta ensimmäisen kerran 800-luvulla.


title: Staré Město

text: Vanhakaupunki on Prahan turismikeskus. Kapeat pikkukadut ovat täynnä matkamuistomyymälöitä, ravintoloita ja oluttupia. Tärkeimmät nähtävyydet sijaitsevat keskusaukion ("Staromestské námestí") ympäristössä:


title: Galaxy (yhtye)

text: Galaxy on suomalais-senegalilainen yhtye, joka soittaa senegalilaiseen mbalax-musiikkiin perustuvaa populaarimusiikkia. Yhtye koostuu pääasiassa senegalilaisista maahanmuuttajamuusikoista. Musiikissa on vaikutteita senegalilaisen musiikin lisäksi muun muassa salsasta, reggaesta ja bolerosta. Pääasiassa ovat silti länsiafrikkalaiset sabar-, tama- ja djemberummuilla tuotettavat rytmit. Koko Mbalax-musiikki perustuu aika pitkälti improvisoinnille, vaikka rytmikuviot ovatkin perinteisiä ja soitto kurinalaista.


title: Galaxy (yhtye)

text: Musiikki on rytmikästä ja tanssittavaa ja se on saavuttanut suurta suosiota Senegalin ja Suomen lisäksi mm. Ruotsissa ja Virossa. Yhtye vierailee lähes joka talvi toisessa kotimaassaan Senegalissa.


title: Galaxy (yhtye)

text: Galaxya pidetään yhtenä Euroopan korkeatasoisimpana afrikkalaisyhtyeenä. Yhtye aloitti Suomessa vuonna 1992. Yhtyeen alkuna oli Hasse Wallin perustama Asamaan-yhtye, joka aloitti jo 1980-luvun lopulla senegalilaisen populaarimusiikin esittämisen.


title: Galaxy (yhtye)

text: Alkuaikojen jäsenistä Rane Diallo on ollut mukana Youssou N'Dourin kuuluisassa Super Etoile De Dakar -bändissä. Eräs Asamaanin alkuperäisjäsenistä, senegalilainen Badu Ndjay käytännössä myös perusti Youssou N'dourin yhtyeen ennen Suomeen muuttoaan.


title: Galaxy (yhtye)

text: Yhtye on tehnyt yhteistyötä myös kosketinsoittaja Seppo Kantosen ja saksofonisti Eero Koivistoisen kanssa yhtyeessä Senegalese Drums.


title: Galaxy (yhtye)

text: Yhtyeen esiintymiseen on kuulunut spontaani ja suora yhteys yleisöön ja soiton ja musiikin ilo. Yhtyeen keikoilla on esiintynyt myös monia vierailevia artisteja mm. Hasse Walli, Sakari Kukko, Ismaila Sane, Christer Hackman, Carl-Johan Häggman ja moni muu.


title: Galaxy (yhtye)

text: Galaxylle myönnettiin 2005 kulttuuriministeriön Suomi-palkinto. Alajärven kaupunki myönsi yhtyeeseen kuuluvalle Yamar Thiamille kaupungin kulttuuripalkinnon 2006. Ismaila Sane on saanut Kalevala korun kulttuurisäätiön tunnustuspalkinnon 2005 sekä Vuoden Lempon 2003, Lempäälän kunnan antaman tunnustuksen.


title: Nude (Camelin albumi)

text: Nude on brittiläisen Camel-yhtyeen vuonna 1981 julkaistu albumi. Se on Camelin viimeinen levy, jolla soittaa alkuperäinen rumpali Andy Ward.


title: Nude (Camelin albumi)

text:
A-puoli
B-puoli


title: Nude (Camelin albumi)

text: The Last Farewell:


title: Ina Liljeqvist

text: Regina (Ina) Maria Liljeqvist, (7. syyskuuta 1849 – 6. helmikuuta 1950 Oulu) oli Oulussa toiminut valokuvaaja.


title: Ina Liljeqvist

text: Ina Liljeqvist syntyi Oulussa satulaseppä Mikal Willgrenin perheeseen ainoana tyttönä kahdeksan lapsen joukossa. Hän kävi kotikaupungissaan ns. mamsellinkoulun ja opiskeli sitten Pietarissa ompelua ja kieliä. Palattuaan Ouluun hän meni kuitenkin valokuvaajan oppiin. Vaikutteita hän oli ehkä saanut synnyinkodistaan, jossa kiertelevä valokuvaaja Carl Petter Mazer otti valokuvia asiakkaista kesällä 1865 ja Lars Peldan 1866. Avioiduttuaan vuonna 1884 telegrafisti Fredrik Liljeqvistin kanssa hän perusti valokuvaamon Ina Liljeqvist & Co.


title: Ina Liljeqvist

text: Kuvaamosta tuli alan suurin ja nykyaikaisin Oulussa. Se toimi ensin Kajaaninkadun ja Mäkelininkadun kulmassa, mutta vuonna 1909 Liljeqvist rakennutti miehensä kuoleman jälkeen uuden talon Kajaanin- ja Uudenkadun kulmaan. 1890-luvulla ja 1900-luvun alussa Liljeqvist oli Oulun huomattavin valokuvaaja.


title: Ina Liljeqvist

text: Uransa aikana hän otti henkilökuvien ohella paljon kaupunkikuvia, vanhimmat lokakuulta 1886 Oulun rautatieaseman vihkiäisistä. 1910-luvun loppuessa hänen toimintansa valokuvaaja kuitenkin hiljeni ja vähitellen lakkasi kokonaan. Liljeqvist asui talossaan aina vuoteen 1944, jolloin se tuhoutui pommituksessa, samalla kun ilmeisesti hänen liikkeessään olleet arvokkaat vuosikymmenten aikana otettujen valokuvien negatiivit. Ina Liljeqist kuoli Oulussa satavuotiaana helmikuussa 1950.


title: Rantakylä

text: Rantakylä voi tarkoittaa ainakin seuraavia:


title: Mihail Lebedev (taidemaalari)

text: Mihail Ivanovitš Lebedev (; 4. marraskuuta 1812 Tartto – 13. heinäkuuta 1837 Napoli) oli venäläinen taidemaalari. Hän syntyi Tartossa ja opiskeli Pietarin akatemiassa Maksim Vorobjovin johdolla.


title: Mihail Lebedev (taidemaalari)

text: Lebedev sai vuonna 1833 kultamitalin "Näkymästä Laatokalla". Taiteilija matkusti vuonna 1834 Italiaan, johon hän päätti jäädä työskentelemään; häneltä on säilynyt tältä ajalta useita Italian maisemia kuvaavia maisemamaalauksia.


title: Mihail Lebedev (taidemaalari)

text:
Lebedevin ura jäi kuitenkin lyhyeen, sillä hän kuoli nuorena sairastuttuaan epidemian aikana koleraan Napolissa.
Teoskuvia sivulla Olga's Gallery


title: Charles Ponzi

text: Charles Ponzi (3. maaliskuuta 1882 – 18. tammikuuta, 1949) muutti Yhdysvaltoihin Italiasta vuonna 1903, ja hänestä tuli yksi kuuluisimmista huijareista Amerikan historiassa. Hänet tunnetaan myös nimillä Charles Ponei, Charles P. Bianchi, Carl ja Carlo Ponzi. Totuutta Charles Ponzin elämästä on vaikea saada selville, koska hänellä oli taipumuksena sepitellä tarinoita ja kaunistella tosiasioita. Vaikka monet ihmiset eivät ole kuulleet mitään itsestään Ponzista, niin termi "Ponzi-huijaus" on laajalti tunnettu nimitys nopeaa rikastumista lupaavalle petolliselle järjestelmälle.


title: Charles Ponzi

text: Ponzi syntyi vuonna 1882 Lugossa Italiassa ja sai nimekseen Carlo Ponzi. Eräät lähteet määrittävät hänen syntypaikakseen Parman, missä hän asui teini-ikäisenä. Ponzi työskenteli nuoruudessaan postimiehenä ja pääsi opiskelemaan Rooman yliopistoon La Sapienzaan.


title: Charles Ponzi

text: Opinnot eivät pääseet alkua pidemmälle, sillä Ponzi tutustui nuoriin, joita opiskelu ei kiinnostanut. Hänen ystävänsä pitivät yliopistoa "neljän vuoden lomana". Ponzi seurasi heitä lähiseudun baareihin, kahviloihin ja oopperaan. Yliopisto-pinnot jäivät lopulta rahapulan vuoksi kesken. Ponzi päätti muuttaa Yhdysvaltoihin ja matkusti "S.S. Vancouver"illa Bostoniin, Massachusettsiin.


title: Charles Ponzi

text: Omien sanojensa mukaan Ponzi saapui Yhdysvaltoihin vuonna 1903 taskussaan kaksi dollaria ja viisikymmentä senttiä. Kaikki muut säästönsä hän oli menettänyt laivalla uhkapeleissä. Englannin kielen Ponzi oppi nopeasti, ja hän teki seuraavat vuodet sekalaisia töitä Yhdysvaltain itärannikolla. Ponzi sai lopulta työpaikan tiskaajana eräässä ravintolassa, jossa hän joutui nukkumaan asunnottomuuden takia. Työpaikkansa hierarkiassa hän onnistui nousemaan tarjoilijaksi, mutta erotettiin epärehellisyyden ja varkauksien vuoksi.


title: Charles Ponzi

text: Ponzi muutti vuonna 1907 Montrealiin Kanadaan. Hänestä tuli kassa-apulainen juuri avattuun pankkiin nimeltä "Banco Zarossi", jonka oli perustanut Luigi "Louis" Zarossi palvellakseen kaupunkiin tulvivaa italialaisten maahanmuuttajien joukkoa. Zarossi maksoi kuuden prosentin korkoa, mikä oli tuplasti muiden pankkien yleisen korkotason, ja hänen pankkinsa kasvoi nopeasti tämän tuloksena. Ponzi sai selville, että pankki oli vakavissa taloudellisissa vaikeuksissa kannattamattomien kiinteistölainojen vuoksi. Zarossi ei rahoittanut korkomaksujaan sijoituksista saamillaan voitoilla vaan uusien asiakkaiden tallettamista varoista. Pankki kaatui lopulta, ja Zarossi pakeni Meksikoon mukanaan suuri osa pankin varoja.


title: Charles Ponzi

text: Ponzi jäi Montrealiin ja asui jonkin aikaa Zarossin kotona auttaen miehen jälkeensä jättämää perhettä, samalla kun hän suunnitteli paluuta Yhdysvaltoihin ja uutta alkua. Ponzi oli kuitenkin varaton, ja suunnitelma paluusta tuntui mahdottomalta. Hän meni eräänä päivänä sisään erään Zarossin entisen asiakkaan toimistoon, ja kun ei tavannut siellä ketään, hän väärensi itselleen šekin, jonka arvo oli 423,58 USD. Poliisi kiinnitti huomionsa Ponzi lisääntyneisiin menoihin ja tuhlailevaan elämäntyylin pian väärennyksen jälkeen. Poliisin tiedustellessa asiasta Ponzi tunnusti välittömästi syyllisyytensä. Hänet tuomittiin kavalluksesta kolmeksi vuodeksi quebeciläiseen vankilaan vankina numero 6660. Sen sijaan, että olisi kertonut äidilleen totuuden vaiheistaan, hän lähetti tälle kirjeen, missä väitti löytäneensä työpaikan erään vanginvartijan "erityisavustajana".


title: Charles Ponzi

text: Päästyään vapaaksi vankilasta vuonna 1911 hän päätti palata Yhdysvaltoihin. Hän jäi kuitenkin kiinni italialaisten laittomien siirtolaisten salakuljetuksesta rajan ylitse. Ponzi tuomittiin tällä kertaa kahdeksi vuodeksi atlantalaiseen vankilaan. Siellä hänestä tuli erään vartijan tulkki. Vartijalla oli tapana varastaa kuuluisan gangsterin, Ignazio "the Wolf" Lupon kirjeitä. Ponzista tuli Lupon ystävä. Roolimallinaan Ponzi piti kuitenkin erästä toista vankia; Charles Morsea. Morse huijasi lääkäreitä väittäen, että oli tekemässä kuolemaa, ja sai heiltä vapautuspäätöksen. Sairautensa oireet hän sai aikaan syömällä saippuavaahtoa.


title: Charles Ponzi

text: Vapauduttuaan Ponzi suuntasi lopulta takaisin Bostoniin. Hän tapasi siellä tulevan puolisonsa, italialaisen Rose Gneccon. Ponzi ei kertonut Gneccolle vuosistaan vankilassa, mutta Ponzin äiti ilmoitti asiasta lähettämässään kirjeessä, missä kertoi poikansa menneisyydestä. Gnecco päätti kuitenkin pysyä Ponzin rinnalla. Pari meni naimisiin vuonna 1918.


title: Charles Ponzi

text: Ponzi työskenteli lukuisissa eri yrityksissä ennen kuin sai idean, että luotaisiin yritysluettelo, josta yritykset ostaisivat itsellen mainostilaa. Tämä oli sama idea, jonka muut kehittivät Ponzista tietämättöminä eteenpäin, ja se tunnetaan nimellä "Keltaiset Sivut". Ponzi ei kyennyt myymään ideaansa eteenpäin ja hänen yrityksensä kaatui pian tämän jälkeen.


title: Charles Ponzi

text: Ponzi sai muutaman viikon kuluttua kirjeen eräältä yritykseltä Espanjasta. Kirjeen sisällä oli kansainvälinen postin palautuskuponki (IRC), jollaista Ponzi ei ollut koskaan aiemmin nähnyt. Tutkittuaan kuponkia ja asiaa pohdiskeltuaan hän huomasi järjestelmässä heikkouden, mikä voisi periaatteessa mahdollistaa rahan ansaitsemisen kuponkien avulla.


title: Charles Ponzi

text: Postin palautuskuponkien tarkoituksena oli mahdollistaa asiakkaille jossakin maassa lähettää kuponki toiseen maahan vastauspyynnön kera, niin että kuponki voitaisiin käyttää maksuna vastauksen postittamiseen. Jos postitus olisi tapahtunut saman maan sisällä, niin silloin olisi lähetetty postimerkkejä palautuskirjeen mukana, mutta toisen maan viralliset postimerkit eivät kelvanneet maksuksi toisessa maassa. IRC oli hinnoiteltu lähettäjämaan postimaksujen mukaan, mutta se voitiin vaihtaa vastaanottajamaan postimerkkeihin, jotka riittäisivät lähetyksen postimaksuksi. Näin lähetysmaassa oli maksettu vähemmän kuin mitä vastaanottajamaassa saatiin postimerkeistä, kun ne muutettiin siellä rahaksi vastauslähetyksen lähettämisen sijasta. Erotus oli periaatteessa voittoa, kun siitä vähennettiin toiminnan kulut.


title: Charles Ponzi

text:
Inflaatio oli vähentänyt Italian postimaksujen hintoja ensimmäisen maailmansodan jälkeen, kun ne laskettiin Yhdysvaltojen dollareissa. Näin IRC voitiin ostaa halvalla Italiasta, ja se voitiin vaihtaa Yhdysvalloissa postimerkkeihin suuremmasta arvosta. Systeemi toimi näin: lähetä rahaa ulkomaille, pistä asiamiehet ostamaan siellä IRC-kuponkeja, lähetä IRC:t Yhdysvaltoihin, lunasta IRC:llä postimerkkejä suuremmalla arvolla kuin mitä oli maksettu lähettäjämaassa, myy postimerkit voitolla. Ponzi väitti, että nettovoitto tästä liiketoiminnasta olisi ylittänyt jopa 400 %. Tämä oli eräänlainen arbitraasi, missä ostettiin halvalla ja myytiin kalliilla, mikä ei ole laitonta.
Ponzi pyysi ystäviään ja tuttaviaan tukemaan keksimäänsä järjestelmää. Hän tarjosi 50 % tuottoa 45 päivän sijoitukselle. Hän selitti, että postikupongeista saatavat suuret palautukset tekivät sellaiset voitot helpoiksi saavuttaa. Hän perusti oman yrityksen nimellä the Securities Exchange Company, jonka nimissä hän vei markkinoi järjestelmää.


title: Charles Ponzi

text: Ensimmäiset sijoittajat tekivät sijoituksia Ponzin järjestelmään ja saivat luvatut voitot. Sana lähti leviämään ja sijoituksia alkoi tulla sisään yhä nopeammin. Ponzi palkkasi asiamiehiä ja maksoi heille runsaita palkkioita jokaisesta dollarista, minkä he toivat sisään järjestelmään. Helmikuuhun 1920 mennessä Ponzin saamat varat olivat 5 000 USD, mikä oli suuri summa tuohon aikaan.


title: Charles Ponzi

text: Maaliskuuhun mennessä hän oli saanut 30 000 USD. Toiminta uhkasi räjähtää käsiin, ja Ponzi palkkasi asiamiehiä ottamaan vastaan uusia sijoituksia kaikkialta Uudesta Englannista ja New Jerseystä. Tuona aikana sijoittajille maksettiin suuria korkoja, mikä rohkaisi yhä uusia sijoittajia tekemään sijoituksia.


title: Charles Ponzi

text: Toukokuuhun 1920 mennessä Ponzi oli saanut kokoon 420 000 USD. Hän alkoi tallettaa rahoja pankkiin nimeltä Hanover Trust Bank toiveenaan, että hänen tilinsä olisi jonakin päivänä niin suuri,että hän voisi saada määräysvaltaa pankissa. Toisena tavoitteena oli päästä sen pääjohtajaksi. Hän lopulta saikin pankista määräävän aseman.


title: Charles Ponzi

text: Ponzi oli heinäkuussa 1920 koonnut miljoonia. Ihmiset kiinnittivät kotejaan Ponzin tarjoamia sijoituksia vastaan ja sijoittivat elinaikaiset säästönsä järjestelmään. Useimmat eivät nostaneet pois voittojaan, vaan sijoittivat ne edelleen suurempien voittojen toivossa.


title: Charles Ponzi

text: Vaikka Ponzi toi järjestelmään sisään rahaa aivan uskomatonta vauhtia, olisi yksinkertainen taloudellinen analyysi osoittanut, että toimintaa harjoitettiin suurilla tappioilla. Niin kauan kuin rahaa virtasi sisään, aiemmille sijoittajille voitiin maksaa uusien sijoittajien rahoilla, mutta valtavat velat olivat kehittymässä luvatuista koroista ja voitoista.


title: Charles Ponzi

text: Ponzi eli ylellistä elämää. Hän osti kartanon, jossa oli ilmastointi ja lämmitettävä uima-allas. Hän toi äitinsä Italiasta Yhdysvaltoihin ensimmäisen luokan sviitissä valtamerihöyryllä. Hän oli sankari italialaisten yhteisössä ja häntä ylistettiin, minne vain hän menikin.


title: Charles Ponzi

text: Alkoi olla jo selviä merkkejä Ponzin lopullisesta tuhosta. Eräs huonekalumyyjä oli myynyt Ponzille huonekaluja silloin, kun tällä ei ollut vielä varaa maksaa niistä. Myyjä haastoi Ponzin oikeuteen saadakseen rahansa, kun Ponzilla vielä oli niitä. Kanne ei tuottanut tulosta. Se herätti kuitenkin huomiota ja nosti kysymyksen, miten pennittömästä Ponzista oli saattanut tulla miljonääri niin lyhyessä ajassa. Ponzin yhtiössä (the Securities Exchange Company) tapahtui joukkopako, kun monet sijoittajat päättivät vetäytyä sen toiminnasta.


title: Charles Ponzi

text: Ponzi maksoi kaikille rahojaan vaatineille, ja joukkoryntäys pysähtyi. Heinäkuun 24. päivänä vuonna 1920 the "Boston Post" julkaisi myönteisen artikkelin Ponzista ja hänen järjestelmästään, minkä jälkeen ennätysmäärä uusia sijoittajia sijoitti hänen yritykseensä. Ponzi kokosi tuohon aikaan 250000 USD päivässä.


title: Charles Ponzi

text: Huolimatta uudesta käänteestä yksi "Boston Postin" toimittajista suhtautui tapaukseen skeptisesti ja palkkasi tutkivia reporttereita tarkistamaan Ponzin taustat. Myös the Massachusettsin Commonwealth (talousyhteisö) teki hänestä tutkimuksensa ja hän tapasi osavaltion viranomaisia sinä päivänä, kun Post julkaisi artikkelinsa. Hän sai viranomaiset luopumaan kirjanpitonsa tarkastamisesta tarjoutumalla lopettamaan varojen vastaanoton tutkimuksen aikana; onnekas valinta, sillä asianmukaista kirjanpitoa ei ollut tehty. Ponzin tarjous tyynnytti väliaikaisesti osavaltion virkamiesten epäilykset.


title: Charles Ponzi

text: Tähän aikaan Ponzi etsi toista kaupanteon kohdetta päästäkseen ulos kultaisesta ansasta, jonka hän oli rakentanut itselleen, mutta aika oli käymässä vähiin. "Boston Post" aloitti sarjan artikkeleita 26. heinäkuuta, joissa kysyttiin vaikeita kysymyksiä Ponzin rahantekokoneesta. The "Post" otti yhteyttä Clarence Barroniin, joka oli talouselämän analyytikko ja julkaisi the "Barron's" -nimistä liike-elämän julkaisua. Hänen oli määrä tutkia Ponzin järjestelmää. Barron huomasi, että vaikka Ponzi tarjosi loistavia korkoja sijoituksille, niin hän ei itse sijoittanut rahaa omaan yhtiöönsä.


title: Charles Ponzi

text: Barron huomasi sitten, että kattaakseen the Securities Exchange Companyyn tehdyt sijoitukset liikkeellä pitäisi olla 160 miljoonaa postin vastauskuponkia. Yhdysvaltain postitoimisto United States Post Office mainitsi, ettei postin vastauskuponkeja ostettu suuria määriä kotimaassa eikä ulkomailla. Kunkin IRC:n ostamisesta ja myymisestä saatava prosentuaalinen bruttokate oli valtava, mutta ostoihin ja lunastukseen vaadittavat kiinteät kustannukset tuotteista, mitkä ostettiin äärimmäisen halvalla ja myytiin yksityisesti, olisivat ylittäneet katteen. (Toiminnan olisi siis pitänyt olla suuresta katteesta huolimatta tappiollista.)


title: Charles Ponzi

text: Lehtijutut saivat aikaan joukkopaon the Securities Exchange Companysta. Ponzi maksoi kaksi miljoonaa dollaria kolmessa päivässä villiintyneelle väkijoukolle, joka tungeksi hänen toimistonsa ulkopuolella. Hän suostutteli joukkoa, jakeli ihmisille kahvia ja donitseja, ja kertoi heille iloisena, ettei heillä ollut huolen häivää. Monet muuttivat mielensä ja jättivät varansa hänen hoitoonsa.


title: Charles Ponzi

text: Ponzin oveluudessa oli epäjohdonmukaisuutta. Hän oli pannut liikkeelle järjestelmän, jonka oli pakko romahtaa ennemmin tai myöhemmin. Hän haali kasaan pinoittain käteistä, mutta vain sillä seurauksella, että joutui yhä suurempiin velkoihin. Rikollisen näkökulmasta katstottuna hänen olisi pitänyt jonakin tiettynä hetkenä lähteä pois Yhdysvalloista maan viranomaisten ulottumattomiin. Sen sijaan hän jäi paikoilleen ja jatkoi maksamista. Ponzi halusi näyttää niin rehelliseltä kuin vain mahdollista, ja hänen elämäkertansa mukaan hän toivoi aina voivansa käyttää lisääntyvää omaisuutta uuden liikeyrityksen perustamiseen, mistä hän saisi tarpeeksi rahaa voidakseen maksaa takaisin kaikille sijoittajille ja tehdä heistä rikkaita.


title: Charles Ponzi

text: Ponzin elättämien ideoiden joukossa oli ostaa 300 miljoonalla dollarilla yhdysvaltalainen sotalaiva ja muuttaa se kelluvaksi ostoskeskukseksi. Samalla olisi edistetty isänmaallisuutta ja maan taloutta täyttämällä se kotimaassa valmistetuilla tuotteilla. Tämä suunnitelma oli kuitenkin täysin mahdoton toteuttaa, samoin kuin useimmat Ponzin liikeideoista. Jos hänellä olisi koskaan ollut 300 miljoonaa dollaria irrotettavaksi pois hallitsemattomasta järjestelmästään, hän olisi ollut korviaan myöten veloissa ennen kuin olisi myynyt ensimmäistäkään tuotetta laivallaan (3 miljardia vuoden 2006 dollarin arvon mukaan).


title: Charles Ponzi

text: Ponzi oli palkannut pikaisesti julkisuuskuvansa parantamiseksi konsultiksi James McMastersin. McMaster tuli kuitenkin pian epäileväksi Ponzin loputtomista puheista koskien postin palautuskuponkeja, samoin kuin jatkuvien tutkimusten vuoksi. Hän meni "Boston Postiin" kutsuen Ponzia "idiootiksi talousasioissa". Lehti tarjosi hänelle 5000 dollaria hänen kertomuksestaan ja julkaisi otsikon elokuun 2. päivänä, missä julistettiin Ponzin olevan peruuttamattomasti maksukyvytön. Elokuun 10. päivänä liittovaltion agentit tekivät ratsian the Securities Exchange Companyyn ja se suljettiin. Yhtiön tiloissa ei ollut suurta varastoa postin vastauskuponkeja. The Hanover Trust Bank suljettiin niin ikään.


title: Charles Ponzi

text: "Boston Post" jatkoi artikkeleidensa kirjoittamista. Yhdessä niistä paljastettiin tiedot Ponzin vankilassaolosta ja julkaistiin hänet hymyilevänä Kanadassa otetuissa pidätyskuvissa. Elokuun 13. päivään mennessä Ponzi oli pidätetty ja hänet pantiin syytteelle 86 petoksesta. Ponzin kannattajat olivat raivoissaan hänet pidättäneille viranomaisille. 17000 ihmistä oli sijoittanut Ponziin miljoonia (toisen englanninkielisen Wikipedian artikkelin mukaan 40000 henkilöä), jopa kymmeniä miljoonia dollareita. Monet taloudellisen tuhon kohdanneista olivat niin Ponziin kohdistuvan uskon sokaisemia tai muuten vain haluttomia kieltämään typeryytensä, että he pitivät Ponzia edelleen sankarina.


title: Charles Ponzi

text: Ponzi tunnusti syyllisyytensä marraskuun 1. päivänä vuonna 1920. Hänet tuomittiin viideksi vuodeksi liittovaltion vankilaan. Hänet vapautettiin kolmen ja puolen vuoden jälkeen kohtaamaan osavaltion langettamia syytteitä. Hänet todettiin jälleen syylliseksi ja tuomittiin yhdeksäksi vuodeksi vankeuteen. Ennen kuin hänet ehdittiin lähettää osavaltion vankilaan, hän pakeni takuut maksettuaan ja pakeni Floridaan, missä hän keksi huijauksen, jossa myytiin ensiluokkaisia Floridan kiinteistöjä herkkäuskoisille sijoittajille. Floridan viranomaiset pääsivät pian perille Ponzin huijauksesta. Hän pakeni Texasiin, missä hän ajoi päänsä paljaaksi, kasvatti viikset ja yritti paeta maasta kauppalaivan miehistön jäsenenä. Hänet saatiin kiinni ja lähetettiin takaisin Massachusettsiin kärsimään vankeustuomionsa.


title: Charles Ponzi

text: Sillä välin hallituksen tutkijat koettivat jäljittää Ponzin kiemuraisia rahakuvioita saadakseen selville, miten paljon rahaa hän oli ottanut vastaan ja minne se oli päätynyt. He eivät saaneet sitä koskaan selville ja päättelivät ainoastaan sen, että miljoonia oli kulkenut hänen käsiensä kautta.


title: Charles Ponzi

text: Ponzi pääsi vapaaksi vuonna 1934 ja hänet karkotettiin välittömästi Italiaan, sillä hänestä ei ollut koskaan tullut Yhdysvaltain kansalaista. Hänen koreileva luottamuksensa oli haihtunut sinä aikana ja kun hän lähti ulos vankilasta, niin hän kohtasi sen ulkopuolella vihaisen väkijoukon. Hän kertoi toimittajille ennen lähtöään pois maasta: "Minä etsin hankaluuksia elämääni ja löysin niitä." Rose jäi maahan ja otti hänestä myöhemmin avioeron, sillä hän ei halunnut jättää Bostonia hänen vuokseen. He jatkoivat kuitenkin toiveikkaiden rakkauskirjeiden lähettämistä toisilleen aina Ponzin kuolemaan asti.


title: Charles Ponzi

text: Ponzi kokeili Italiassa erilaisia järjestelmiä, mutta niistä ei tullut oikein mitään. Hän sai lopulta mukavan työpaikan Brasiliasta Italian valtion lentoyhtiön Ala Littorian asiamiehenä. Kuitenkin toisen maailmansodan aikana brasilialaiset, jotka olivat päättäneet olla liittoutuneiden puolella, huomasivat, että italialaiset käyttivät lentoyhtiötä rahdatakseen strategisesti tärkeää materiaalia ja sulkivat sen.


title: Charles Ponzi

text: Ponzi vietti viimeiset elinvuotensa köyhyydessä. Hän sai kohtauksen vuonna 1948 ja kuoli köyhien sairaalassa Rio de Janeirossa tammikuun 18. päivänä 1949. Hänen elämäänsä oli luonnehtinut yksi suuri loiston hetki, mitä olivat ympäröineet eriskummalliset villit viritelmät, mitkä aiheuttivat hänelle väistämättä rahojen menetyksen. Ponzi antoi yhden viimeisistä haastatteluistaan yhdysvaltalaiselle toimittajalle köyhien sairaalassa ja kertoi bostonilaisille tarjoamistaan elämyksistä:


title: Heinämaa

text: Heinämaa on Orimattilan pohjoinen kylä Päijät-Hämeessä. Kylästä on matkaa Orimattilan keskustaan noin 10 km ja Lahteen noin 20 km. Heinämaa on aikojen kuluessa tunnettu myös nimellä Hyyttäri. Heinämaan kylä on Suomessa ja maailmallakin kuuluisa nyplätyistä pitseistä ja se on myös yksi Museoviraston määrittelemistä valtakunnallisesti merkittävistä rakennetuista kulttuuriympäristöistä.


title: Heinämaa

text: Kylä sijaitsee Orimattilasta Nastolan Villähteelle kulkevan Heinämaantien (yhdystien nro 1691) varrella, sen puolivälissä. Heinämaantiestä erkanee Heinämaanraitti, jonka ympärille kylän keskustaajama on muodostunut. Kylän rajalla kulkee Heinjoki, joka liittyy myöhemmin Orimattilan Palojokeen. Heinämaa on sijoittunut Heinjoen itäpuolelle, kun taas joen länsipuolella on Leitsamaan kylä. Monesti kylät kuitenkin tulkitaan yhdeksi kyläksi, sillä leitsamaalaiset tukeutuvat palveluissaan Heinämaahan (koulu, kauppa) ja kylät tekevät paljon yhteistyötä. Heinämaa lasketaan yhdeksi Orimattilan toiminnallisista kylistä.


title: Heinämaa

text: Kylän historiaa tunnetaan 1500-luvulta saakka. Ensimmäiset asukkaat ovat asettuneet kylälle 1546–1551. Heinämaan nimenä on esiintynyt myös Hyyttäri (tai Hyytäri, Hyyteri). Hollolan syyskäräjillä olivat vuonna 1557 Mikko Olavinpoika Leitsamaa ja Antti Pietarinpoika Hyyttäri (Hytar). Tuolloin on Hämeessä käytetty kylän nimeä sukunimenä.


title: Heinämaa

text: Jatkosodan aikana 30. kesäkuuta 1941 putosi Heinämaan Jursalan Yrjölän maatilalle neuvostoliittolainen pommituslentokone, jota oli ammuttu matkallaan pommittamaan Lahden Radiomäen yleisradiomastoja. Samalla lennolla olleiste lentokoneista toinen putosi Nastolan Pensuolle ja kolmas teki pakkolaskun Vehkalahdelle.


title: Heinämaa

text: Heinämaalle perustettiin ensimmäinen kansakoulu vuonna 1871 ja se toimi aluksi Ali-Heikkilän talossa. Uusi koulutalo rakennettiin syksyllä 1872. Rakennuksen laajennus valmistui 1913 ja tällöin oli koulussa jo kaksi opettajaa. Koulussa toimi pitkäaikaisesti opettajapariskunta Severi ja Lyyli Kantola, vuosina 1912–1945. Kantolan pariskunta osallistui kylän kehittämiseen muutenkin: Heidän aloitteestaan kylään tuli rukoushuone, jonka alttaritaulun itse Severi Kantola maalasi vuonna 1934. Kantolat olivat myös mukana edistämässä pitsinnypläyksen tunnetuksi tekemistä. Heinämaan koulun toiminta loppui vuonna 2014.


title: Heinämaa

text: Heinämaan kylällä on ollut yhtä aikaa kolmekin kauppaa. Vanhin kaupoista oli J. R. Kanervan kauppa. Osuusliike Toukola perusti ensimmäisen sivuliikkeensä Heinämaalle, vuonna 1921. Toukolan kauppa lopetettiin 1970-luvulla. Toukolan kiinteistössä toimi sittemmin baari. Nykyään kylässä ei ole toimivaa kauppaa.


title: Heinämaa

text:
Heinämaan rajoina on idässä Kuivanto, etelässä Niinikoski ja Viljamaa eli Orimattilan kirkonkylä, lännessä Leitsamaa ja pohjoisessa Lahden Nastolan Villähde. Heinämaan kylällä on useita kulmakuntia. Keskikylän lisäksi paikkoina tunnetaan muun muassa Pitkämäki, Ristonmäki, Sepänmäki, Murenoja, Roinankulma, Metsäkulma, Kukko ja Ylikoski.
Keskikylällä on pieniä kukkuloita, mutta muuten pohjoinen Orimattila on maanmuodoiltaan melko tasaista. Järviä ei ole ollenkaan, vain pari hyvin pientä lampea. Kylän halki laaksossa kulkeva Heinjoki on nykyään lähinnä puro. Entisinä aikoina kuitenkin on jokea pitkin pystynyt uittamaan tukkeja ja joki on pyörittänyt myllyjä syys- ja kevättulvien aikaan. Joessa on ollut syvempiä ja leveämpiä uimakelpoisia kohtia, joita kutsutaan nimellä ""pauni"". Heinämaan nykyisen Seuratalon paikkeilla on kosken partaalla toiminut myös Hyyterin juustola, jonka perusti sveitsiläinen Mathias Pfäffli noin vuonna 1885. Juustola oli toiminnassa vuoteen 1909 saakka.


title: Heinämaa

text: Heinämaalla on säilynyt mäkitupalaisasutusta keskustaajaman välittömässä yhteydessä Mahalanmäellä sekä keskustaajamasta Montarin suuntaan menevän Sepänjoentien varressa Sepänmäellä ja lähistöllä Ristonmäellä. Mäkitupalaiset olivat pääasiassa käsityöammattien harjoittajia.


title: Heinämaa

text: Mahalanmäen rakennukset on perustettu kivikkoiselle mäelle, Ronnilan isännän mäkitupalaisille vuokraamille, viljelyskelvottomille maille. Mahalanmäen rakennuksista vanhimmat ovat 1800-luvuilta, mahdollisesti jopa 1700-luvun puolelta. Asuinrakennuksia on ollut kuusi. Näistä kaksi, Kivistön mökki ja Etulan talo, edustavat vain Mahalanmäellä tavattavaa rakennustyyliä: asuinrakennukseen on kiinteästi yhdistetty kaksikerroksinen luhtiaitta. On arveltu, että rakentamalla tupa ja aitta saman katon alle saatettiin säästää niukkaa tonttimaata.


title: Heinämaa

text: Sepänmäki on saanut nimensä kumpareella sijaitsevasta Sepän puustellista ja kyläsepän pajasta. Sepänmäen muut asuintalot ovat Rauhamaa ja Kotiranta. Ristonmäen rakennuskanta on suurin, ja siellä sijaitsevat muun muassa 1800-luvulta ellei aiemmalta ajalta peräisin olevat Koivumäki, Kulmala, Laurila, Mikkola ja Pihlajamäki. Lisäksi Ristonmäen kokonaisuuteen kuuluvat 1900-luvulla rakennetut Ahomäki ja Vesala, sekä hieman erillään sijaitsevat Lemola ja Hietala.


title: Heinämaa

text: Hämeessä ja Uudellamaalla on pitsinnypläys ollut ennen yleistä, mutta nypläystaito on säilynyt lähinnä vain Orimattilassa ja siellä etenkin Heinämaan kylässä. Heinämaalla tiedetäänkin olevan yli 200-vuotinen historia pitsinnypläyksessä eli pitsin kutomisessa, kuten heinämaalaiset sanovat. Pitsiä oletetaan aletun nyplätä 1700-luvun loppupuolella. Kirjallisia viitteitä löytyy kuitenkin vasta noin 1857 alkaen.


title: Heinämaa

text: Yhtenä syynä nypläyksen säilymiseen on pidetty sitä, että kylästä on ollut huonot kulkuyhteydet muualle. Polku kirkonkylästä Heinämaalle levennettiin rattailla kuljettavaksi tieksi vasta 1867–68. Vain osa kyläläisistä on voinut elättää itsenä maanviljelyllä. Niinpä lukuisa joukko kylän nais- ja osin miesväestäkin on hankkinut lisätienestiä nyplätyllä pitsillä, jota sitten on kierretty myymässä pitkienkin taipaleiden takana. Näin myös Heinämaan pitsejä on tehty tunnetuiksi ympäri maata. Myyntimatkojen vaikutuksesta pitsejä alettiin tilata liikkeisiin eri puolille Suomea.


title: Heinämaa

text: Nypläystaito on kulkenut monesti suvussa, äidiltä tyttärelle, usein myös isältä pojalle. Taito on opittu jo neljän tai viiden vanhana, ja lapsilta on saatettu odottaa ""pitsitinkiä"" eli tiettyä määrää kudottua pitsiä päivässä. Nypläystaito on siirtynyt myös kylään muuttaneille. Esimerkiksi sulhanen on saattanut opettaa nuorikkonsa kutomaan pitsiä. Miesväki on tukenut nypläystä ja osallistunut osaltaan esimerkiksi mallien suunnitteluun.


title: Heinämaa

text: Miehet ovat myös tehneet nypläystyynyt, jotka ovat Orimattilassa länsimaalaisia tyyliltään: Tyyny on puurunkoinen, puolipyöreä ja kupera, ja sen pinta lampaannahkaa ja sisällä täyte. Tyynyn takaosan keskellä on puinen neliskanttinen kolo, johon on kiinnitetty puusylinteri, rulla. Rullan päälle on sitten kiinnitetty ""myysteri"" eli pahvinen pitsimalli. Mallin mukaan kudotaan nuppineuloja apuna käyttäen pitsiä pellavalangasta, joka on kiinnitetty puisiin ""nappuloihin"".


title: Heinämaa

text: Pitsiä on kudottu sukupolvesta toiseen. Nypläyksen taitajia oli 1920-luvulla 80–100 henkilöä, 1980-luvun alussa noin 40. Nyplääjistä voi mainita etenkin Hanna Viksténin (1891–1957), joka myös tunnettiin lisänimellä ""Heinämaan pitsikuningatar"". Hänen tyttärensä Varma Ritala jatkoi äidinperintönä tullutta nypläystä. Myös Hannan äiti Hilda Olin (1860-1951) ja isoäiti Anna-Liisa Simontytär olivat tunnettuja pitsinkutojia.


title: Heinämaa

text: Nyplääjä Hanna Koskinen (1876–1962) kävi myymässä kutomiaan pitsejä muun muassa Helsingissä. Siellä hän tapasi Orimattilan tulevan kirkkoherran, tohtori Sakari Loimarannan, jonka vaimo Hanna Loimaranta (1889-1969) oli tunnettu pitsinystävä ja nypläyksen tukija. Pitsinkutoja Jenny Kantola (1902–1993) oli kuuluisa pitsien nimien keksijä. Hän myös nimesi vanhoja pitsejä uudelleen.


title: Heinämaa

text: Kotiteollisuuden Keskusliiton hopeisen taitomerkin on saanut useampikin kutoja, muun muassa Soini Arola, Katri Laine ja Anni Niemelä, sekä miehistä Toivo Laine, Nuutti Niemelä ja Hugo Olin. Viimeisenä kylässä ammatikseen on pitsiä kutonut Anni Niemelä. Nykyään nyplätään joko harrastuksena tai lisäansioiksi muun ammatin ohella.


title: Heinämaa

text: Mistä tai keneltä pitsinkutomisen taito Heinämaalle tuli, siitä ei ole varmuutta. Perimätiedon mukaan on arvioitu sen tapahtuneen 1760–1780-luvuilla. Kutojat saivat myyntimatkoilla vaikutteita muualta. Oman kylän pitseihin tuli kuitenkin omaleimaisuutta. Pitsit olivat kapeita ja suoria väli- ja reunapitsejä 1900-luvun alkuun saakka. Tällaisia pitsejä on päätynyt Kansallismuseonkin kokoelmiin, muun muassa Henrika Kivistön pitsikokoelmana. Vähitellen alettiin kutoa pitsiliinoja. Pitsien kehittely jatkui, keksittiin uusia malleja ja artikkeleja, muun muassa kauluksia, kynttilämansetteja, kirjanmerkkejä, koruja, jopa morsiuskruunu.


title: Heinämaa

text: Pitseihin liittyy Heinämaalla myös oma sanasto. ""Pamppala"" on mantelimainen kuvio, ""Neljäpamppalai"" muodostaa apilamaisen kuvion. ""Peroi"" on perhosmainen kuvio, jonka voi toisaalta nähdä hämähäkkinä, ""pankka"" on suoraa metripitsiä ja ""laukku"" tarkoittaa pitsissä olevaa pyöreää reikää.


title: Heinämaa

text: Pitsimallien nimilista on pitkä, tässä muutamia: Perospitsi, Linnunsilmä, Ykslaukkui, Lonkeri, Kirkon ovi, Rappui, Pohjantähti, Prinsessa, Risa, Myllynsiipi, Tontunsilmä, Kolmelehtoselliist, Umpmankeli, Vellamo.


title: Heinämaa

text: Nypläystaitoa on ajan saatossa uhannut muun muassa tarvikepula ja kilpailu. Sotien aikaan ja pula-aikana ei tahtonut saada kunnollista pellavalankaa. Vuosina 1936 ja 1938 yritettiin Heinämaan koululla pidetyssä kokouksessa puhua yhteisen yhdistyksen puolesta. Vaadittiin toimia menekin edistämiseksi ja lankapulan ratkaisemiseksi. Sotien jälkeen Kiinassa tehty halpapitsi uhkasi tuotantoa. Pitsi ei ollut laadullisesti yhtä hyvää muun muassa heikomman langan vuoksi. Kilpailu kuitenkin lopulta herätti heinämaalaiset ymmärtämään, että tarvittiin yhteistoimia ettei taito kylältä hiipuisi. Pitsikauppiaatkaan eivät enää 1950-luvulle tultaessa jaksaneet lähteä kiertämään pitsinmyynnissä.


title: Heinämaa

text: Heinämaan Pitsin Kutojat r.y. perustettiin vuonna 1959. Ensitöikseen yhdistys otti käyttöön ""Heinämaan pitsiä"" -laatumerkin, jonka suunnitteli opettaja Severi Kantola. Yhdistyksen tavoitteena oli edistää pitsien markkinointia, pyrkiä säilyttämään vuosisatojen perinne sekä siirtämään taito uusille sukupolville. Heinämaan ala-asteella on opetettu perinnekäsitöitä vuodesta 1993 lähtien.


title: Heinämaa

text: Vuodesta 1989 saakka on Heinämaalla joka kesä järjestetty kaksipäiväiset Pitsipäivät, joiden teema vaihtelee vuosittain. Pitsipäivien aikana esitellään tuotteita ja annetaan työnäytöksiä. Orimattilan keskustan kulttuuritaloon on myös perustettu Pitsitupa, jossa on pysyvä pitsien ja nypläystarvikkeiden myyntinäyttely.


title: Heinämaa

text: Pitsinnypläyksen ohella heinämaalaiset ovat olleet tunnettuja puutyötaidoistaan. Astianteko on alkanut joskus 1600-luvun puolivälissä ja jatkui 1960-luvulle asti. Puuastioita valmistettiin kaupattavaksi ja valikomaan kuului vakkoja, seuloja, pohtimia ja muita puuastioita sekä kimpiastioita, kuten pyttyjä, saaveja, tynnyreitä, paljuja, liha- ja taikinatiinuja sekä kiuluja. Astianvalmistus alkoi 1900-luvun edetessä muuttua käyttöastiapainotteisesta matkamuisto-tyyppisten esineiden valmistukseen. Puuastioiden valmistus on ollut Heinämaalla lähinnä maattoman miesväen talvikausien elinkeino, kesäkausina elanto saatiin muista töistä.


title: Heinämaa

text: Puuastioiden kysyntä oli suurimmillaan toisen maailmansodan jälkeisinä vuosina, mitä osin selittää se, että siirtolaiset tarvitsivat uusia astioita. Astiantekoa koetettiin sekä nopeuttaa että helpottaa koneistamisella: saatettiin hankkia sirkkeli, oikohöylä ja kutteri puuntyöstöä varten. Toiset astiantekijät ovat tässä vaiheessa luopuneet valmistuksesta, kun se olisi vaatinut investointia laitteisiin. Tuotanto ei kuitenkaan juuri ehtinyt teollistua, kun puuastioiden kysyntä jo alkoi hiipua 1960-luvulle tultaessa. Maatalous koneellistui, ei käytetty enää kylvövakkoja. Ei tarvittu enää liha- tai taikinatiinuja. Muovi syrjäytti puiset astiat. Harrastustoimintana puutöiden teko jatkuu edelleen.


title: Heinämaa

text: Heinämaan käsityöläisperinteen säilyttämiseksi avattiin Hyyttäriksi kutsuttu käsityöpaja asumattomassa Pärhän vanhassa päärakennuksessa vuonna 1981. Talon omistajat Sirpa ja Matti Pärhä tarjosivat taloa korvauksetta käsityökäyttöön, ja talo kunnostettiin talkoilla. Talossa on ollut eri käsityöalojen työnäytöksiä sekä käsityötuotteita näytteillä ja myynnissä. Perinnetalo oli toiminnassa 1980-luvulla.


title: Heinämaa

text: Suomessa perustettiin 1800-luvun lopulla nuorisoseuroja, joiden tarkoituksena oli kristillisen siveellisyyden ja isänmaanrakkauden ylläpitäminen sekä "hankkia nuorisolle jalostuttavaa huvitusta ja tilaisuutta joutohetkien käyttämiseen tietojensa kartuttamiseksi". Orimattilan nuorisoseura perustettiin vuonna 1895, jonka jälkeen nuorisoseuroja perustettiin eri kylille. Leitsamaa-Heinämaalla perustettiin oma nuorisoseura ""Kansallismielinen Nuorisoliitto"" vuonna 1912. Jo tätä aiemmin vuonna 1907 oli kylään perustettu raittiusseura ""Puro"". Maamiesseurat taas ovat pyrkineet kohottamaan maanviljelijöiden ammattitaitoa ja innoittamaan heitä työssään. Heinä-Leitsamaan maamiesseura perustettiin vuonna 1910.


title: Heinämaa

text: Heinämaan kylällä on vietetty aikojen saatossa yhteisesti niin kesäjuhlia kuin Villisikajuhlia, joista ensimmäiset pidettiin 1994. Heinämaan Seuratalo, eli Heinä-Leitsamaan Maamiesseuran talo, on ollut ja on edelleen erilaisten aktiviteettien näyttämö. Seuratalolla on näytelmiä, iltamia ja naamiaiset järjestänyt muun muassa 4H-kerho. Yhteistoimin on kylään saatu aikaiseksi muun muassa päiväkoti. Vanhan rukoushuoneen eli kyläkirkon ulkoverhouksen uusiminen toteutettiin niin, että kyläläiset sahasivat lautatavaran valmiiksi ja veivät rakennustarvikkeet rukoushuoneen pihalle. Orimattilan seurakunnan oli näin aloitettava korjaustyöt.